text:
जेना पहिने कहल जा चुकल अछि जे कतेक रास बात मैथिली साहित्य सृजन एवम प्रकाशन’क लेल एकीकृत मँच प्रदान करैत अछि, एहि बात सँ बेसी महत्वपूर्ण अछि जे एहि निकाय मे २२टा रचनाकार’क अलावा 28142 टा पाठक छथि. रचनाकार आ पाठक’क एहि निकाय मे महत्वपूर्ण योगदान करय वाला व्यक्ति केँ कतेक रास बात’क टीम अपन वार्षिकोत्सव मे पुरस्कृत करबाक ठानि नेने छल. 2008 मे मैथिली भाषा केँ इन्टरनेट पर आनय मे जे कोनो भी व्यक्ति योगदान केने होइथि कतेक रास बात’क टीम हुनका अपन वार्षिकोत्सव मे पुरस्कृत करबाक योजना बनेने छल. पुरस्कार विभिन्न श्रेणी मे राखल गेल छल — जेना (१) कतेक रास बात’क अलावा सर्वश्रेष्ठ ब्लोगर (२) कतेक रास बात पर प्रकाशित सर्वश्रेष्ठ कथा’क लेखक (३) कतेक रास बात पर प्रकाशित सर्वश्रेष्ठ कविता’क कवि (४) कतेक रास बात पर अपन आलोचनात्मक सँगहि साकारात्मक टिप्पणी देब’ वाला पाठक.
कतेक रास बात वार्षिकोत्सव, दिसम्बर २०, २००८ केँ बँगलोर’क कन्फिडेन्ट कैस्केड नामक रेसोर्ट मे मनेबाक निर्णय काएल गेल. बँगलोर मे रहय वाला लगभग १०० मैथिल परिवार केँ निमन्त्रण देल गेल. मुदा समयाभाव, छुट्टी’क मौसम इत्यादि’क कारणेँ ३२ टा मैथिल परिवार एहि लेल एकत्रित भेल. एहि पूरे कार्यक्रम केँ हम अपनहिँ व्यवस्थापक छलहुँ. आ कार्यक्रम’क सँचालन कतेक रास बात’क सम्पादक मण्डली’क सदस्य श्री कुन्दन कुमार मल्लिक केलैथ मुदा केशवजी’क हाजिर जवाबी कार्यक्रम केँ रोचक बना देलक.
एहि कार्यक्रम मे पहिने प्रत्येक परिवार अपन परिचय देलैथ. एहि मे दू तरह’क प्रतियोगिता राखल गेल छल. पहिल जे अविवाहित मैथिल अपन देल गेल परिचय आ बाद मे पुछल गेल प्रश्न’क आधार पर सबसँ नीक मैथिल पति-पत्नी केँ चुनताह. आ ओकर बात अपन परिचय आ बाद मे पुछल गेल प्रश्न’क आधार पर लेडीज लोकनि सर्वश्रेष्ठ विवाह योग्य यूवक केँ चुनतीह. एहि प्रतियोगता मे कतेक रास बात’क टीम केँ भाग नहि लेबाक छलन्हि. कुन्दन जी आ केशव जी कार्यक्रम’क सँ सँचालन नीक सँ केलैथि. कार्यक्रम रोचक छल.
परिचय एवम एहि प्रतियोगिता’क उपरान्त सास्कृतिक कार्यक्रम’क आयोजन छल. कार्यक्रम’क शुरुआत काएलथिन्ह श्री अविनाश झा जे दू गोट मैथिल गीत सुनौलन्हि. पहिल विद्यापतिक गीत एवम दोसर श्रृँगार रस एक गोट गीत. लागैत छल जे ओ पूर्ण व्यवसायिक कलाकार छथि. हुनकर उर्जा केँ देखि हमर पत्नी "अल्पना" से प्रेरित भऽ गेलीह आ विद्यापति रचि मोरे रे अँगनमा सँ सबकेँ स्तब्ध कऽ देलथिन्ह. हुनका मे से मेधा’क समायोजन अनायासे देखबा मे आयल. विनोद झा जी द्वारा फिल्म शोले’क डायलोग केँ मैथिली मे बाजि वाहवाही लुटलाह. मुरारी झा’क गीत एहि मे एकटा नव आयाम जोड़ि देलक.
राति मे भोज’क आयोजन से छल. भोज’क उपरान्त प्रतियोगिता’क विजेता घोषित काएल गेल. कार्यक्रमोपरान्त श्री विभुति कुमार झा एवम हुनक पत्नी केँ सर्वश्रेष्ठ मैथिल पति-पत्नी श्री अविनाश झा एवम हुनक पत्नी केँ रनर-अप घोषित काएल गेल. सुपौल निवासी श्री विशाल वर्मा केँ बेस्ट एलिजिबल बैचलर एवम श्री सन्दीप रँजन केँ रनर अप घोषित काएल गेल. एकर बाद सबसँ कतेक रास बात’क मुख्य पुरस्कार’क घोषणा काएल गेल. पुरस्कार विजेता निम्न लोक छथि.
१. मैथिली भाषा’क सर्वश्रेष्ठ ब्लोगरः- श्री हितेन्द्र गुप्ता (पत्रकार सहारा समय)
२. डा० अशोक सिँह तोमरः- विभागाध्यक्ष सहरसा कालेज सहरसा
३. सर्वश्रेष्ठ कवि: श्री शुभाष चन्द्र (पत्रकार, नई दिल्ली)
४. सर्वश्रेष्ठ पाठक-टिप्पणीकार: श्री निशान्त कुमार एवम श्रीमती रँजना सिँह
सब लोकनि एहि बात पर सहमत छलाह जे एहेन तरह’क कार्यक्रम आयोजन प्रत्येक तीन महीना पर हो. प्रत्येक सहभागी केँ एक एक कोहबर पेन्टिँग दैत कार्यक्रम समापन’क घोषणा काएल गेल.


c: text/html

text:
आइ जनतंत्र क हारि भ गेल। बिहार क आम जनता जाति, धर्म आ मजहब स उपर उठि कए नीतीश कुमार कए वोट देने छल, मुदा नीतीश कुमार जनता क भावना क सेहो सम्मान नहि क पाबि रहल छथि। खगड़िया, नवादा, गया आओर आब मधुवनी। गौरतलब अछि जे सब ठाम जे किछु भेल ओहि पर सरकार आ सरकारी मशीनरी क ओहने रुख रहल जेहन कहियो लालू प्रसाद क राज मे छल। मधुबनी मे भेल पुलिसिया गोलीबारी आ हिंसा लेल मधुबनी जिला क अदूरदर्शी पुलिस-प्रशासन क पक्षपातपूर्ण रवैया ज़िम्मेदार रहल। मधुबनी क प्रशासन जेकरा जनता क लेल काज करबाक छल ओ एकटा वरिष्ठ शिक्षा पदाधिकारी क लेल काज करैत रहल..। निष्पक्ष कार्रवाई करबाक स्थान पर पुलिस खुद एकटा पार्टी बनि गेल। प्रशासन दिस स न्यायपूर्ण कार्रवाई नहि होइत देख आम लोक क तामस उग्र होइत गेल। कोनो प्रकारक हिंसा क समर्थन नहि कैल जा सकैत अछि। मुदा जखन हिंसा कए पुलिस अपन व्यवहार स आमन्त्रित करि रहल छल, तखन एकरा कोना रोकल जा सकैत छल। मधुबनी मे नवपदस्थापित एसपी रंजीत कुमार मिश्रा बुधियारी देखेलथि अछि आ मृतक प्रशांत क शव कए हुनकर परिजन कए सौंप देलथि। प्रशांत क अंतिम संस्कार मे शामिल भ प्रशासनक भागीदारी सेहो निभा देलथि। अगर एहने सूझबूझ आ समझ पूर्व पुलिस अधीक्षक सौरव कुमार देखा देने रहितथि त मधुबनी मे एतबा जान-माल क नुकसान नहि होइ देखितहुं। प्रशांत क परिवार कए अपन बच्चा क शव लेबा लेल धरना पर नहि बैसल देखितहुं।
इ पूरा मामला नीतीश क ओहि सुशासन आ न्याय संग विकास क मूल नाराक विपरीत रहल। नीतीश अपन हर चुनावी भाषण आ ओकर बाद क भाषण सब मे दोहरा रहल छथि जे ओ सब कए संग लकए बिहार क विकास करताह, ओ समाज कए तोड़बा मे नहि बल्कि जोड़बा मे विश्वास रखैत छथि,मुदा मधुबनी मे जे भेल ओ ठीक एकर उलट अछि।
नीतीश सरकार अपना स पूर्व लालू सरकार क भांति पूरा मामला कए निपटेबाक कोशिश केलक अछि। एहि लेल किछु बेसी सबूत देबाक काज नहि अछि। पुलिस प्रशासन क अन्यायपूर्ण रवैया स जखन मधुबनी मे आगि लागल छल तखन मुख्यमंत्री सचिवालय दिस स सूचना देल गेल जे मधुबनी क हालात पर सीएम आवास मे उच्चस्तरीय बैसार चलि रहल अछि। पहिल बेर एहन बैसार मे उपमुख्यमंत्री कए सेहो बजाउल गेल। राति 9 बजते मीडिया कए कहल गेल जे मधुबनी क डीएम आ एसपी पर कार्रवाई करैत हुनकर स्थानांतरण क देल गेल। मीडिया एहि खानापूर्ति क विरोध क स्थान पर दरभंगा क आईजी कए घेरबाक काज केलक। देर राति सरकार हुनको हटेबाक सूचना द देलक। समाचरा पत्र सरकारक एहि कारवाई क खबर स पटल अछि। सरकार क कार्रवाई विरोध कतहु स नहि भेल। सरकार पूर्वक भांति केवल डीएम आ एसपी कए हटाकए अपन जिम्मेदारी निभा लेबाक औपचारिता देखेलक। न्यायिक जांच या सीबीआइ जांच क महत्व आब सब जनैत अछि। पूर्व स अलग अपन प्रशासनक ढोल पिटनिहार मुख्समंत्री नीतीश कुमार मधुबनी कए आगि मे झोकनिहार जिलाक डीएम आ एसपी कए सजा देबाक संगहि आरोपी शिक्षा अधिकारी कए बर्खास्त करबाक कार्रवाई स भागि गेलथि। मधुबनी क घटना लेल एहि तीनू गोटा कए गिरफ्तारी हेबाक चाहैत छल, मुदा नीतीश सरकार एक प्रकार स हिनका सब कए पुरस्कृत क देलक अछि।
मधुबनी कए जरेबाक जमीन तैयार करनिहार एसपी सौरभ कुमार कए बिहार क सबस कमाउ जिला किशनगंज क एसपी बना देल गेल अछि आ किशनगंज क एसपी रंजीत मिश्रा कए मधुवनी क एसपी बना देल गेल अछि। इ कार्रवाई पूर्व क सरकार क कार्रवाई स कनिको भिन्न नहि अछि। दोसर कार्रवाई आईजी संग भेल व्यवहार अछि। आईजी कए सजा देखा बिहार पुलिस विभाग आधुनिकीकरण क एडीजी बना देल गेल। सच्चाई इ अछि जे हिनकर प्रमोशन दू मास पूर्व भ चुकल छल आ केवल पोस्टिंग करब बचल छल। एहन मे सरकार हिनकर पोस्टिंग एहन समय मे केलक जे लोक मे संदेश जा सकए जे हुनका सजा देल गेल आ इ कार्रवाई मीडिया क माध्यम स कराउल गेल अछि। ओना हिनकर गिनती राज्य क किछु नीक पुलिस अधिकारी मे होइत रहल अछि, मुदा पुलिस मुख्यालय क चाटुकार नहि रहबाक सजा ओ भोगैत रहलाह अछि।
सरकार क एहि खेल क बिहार क भविष्य पर की असर पड़त इ त भविष्य कहत, मुदा नीतीश कुमार क एहि राजनैतिक शैली स लोकतंत्र क जरुर नुकसान भ रहल अछि आ पता नहि बिहार क की होएत। एहि पूरा मामला कए सुलझेबा मे राज्य क पुलिस मुखिया अभयानंद क विफलता सेहो खुलि कए सामने आयल अछि। उम्मीद अछि हुनका लोक एकटा शिक्षक क रूप मे नहि बल्कि एकटा नीक पुलिस मुखिया आ प्रशासक क रूप मे सेहो देखत। आशा अछि जे भोर नव आशा क किरण लकए आउत, अमन क प्रतीक मधुबनी मे फेर स शांति लौटत.. आगू फेर एहन घटना नहि भ सकए तकरा लेल सबटा जिम्मेवार लोकसब पर सख्त कार्रवाई होएत..
साभार : इनपुट – भवेश नंदन आ संतोष सिंह क वाल स, फोटो- प्रकाश मित्रवत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna
मुख्य पृष्ठ समाचार एहन कार्रवाई स सुशासन क उम्मीद कोना करू नीतीश बाबू

robotstxt: allowed

filter: keep


text:
Tuesday, 31 January 2017
पद्य - २३२ - कठसुग्गी / कठसुगीया (बाल कविता)
कठसुग्गी / कठसुगीया (बाल कविता)
हरियर हरियर चिड़ै छै बैसल ।
बऽड़क फऽड़ भखै छै बैसल ।
नञि सुगवा-सीकी ने हरियल ।
नाम ओकर कह बुच्ची !! *१
लोल ओकर मजगूत लगै छै ।
ठक् - ठक् गाछक काठ खोधै छै ।
ठोस लोल आबाज करै छै ।
छै ने मुदा कठखोद्धी ।।*२
सूर्योदय खन बड़ चहकै छै ।
मुदा ने तकलासँ भेटै छै ।
जानि कतए ओ नुका रहै छै ।
हड़बड़ाए देखि लुक्खी ।।*३
बच्चा हरियर रंग गात छै ।
चेतन गर्दनि-माथ लाल छै ।
जहिना बऽड़क फऽड़ - पात छै ।
नाम ओकर कठसुग्गी ।।*४
संकेत आ किछु रोचक तथ्य -
*१ - हरियर रंगक चिड़ै सभमे अपना दिशि सभसँ प्रशिद्ध अछि सुग्गा आ हरियल । सुगवा सीकी सेहो हरियर रंगक होइत अछि । एहि कवितामे वर्णित चिड़ै सेहो हरियर रंगक अछि मुदा एहिठाँ नामित चिड़ै सभमेसँ नञि अछि ।
*२ - एहि कवितामे वर्णित चिड़ैकेँ मजगूत लोल होइत छै जाहिसँ ओ गाछक काठकेँ खोधि अपना रहबा लेल घऽर बनबैत अछि । सक्कत लोलसँ काठ पर प्रहार करबाक कारणेँ ठक् - ठक् केर स्इष्ट ध्वनि सेहो कर्णगोचर होइत अछि । मुदा तथापि ओ कठखोद्धी नामक चिड़ै नञि अछि ।
*३ - सूर्योदय खन सूर्य पहिल किरण पड़लाक लगभग एक घण्टा धरि ई चिड़ै खूब जोर - जोरसँ चहचहाइत अछि मुदा गाछक नीचाँ ठाढ़ भए ऊपर तकला पर देखबामे नञि अबैत अछि वा बड्ड मोश्किलसँ गोटेक - दूटा देखाइ दैत अछि । एकर मुख्य कारण ओहि चिड़ै केर रंग अछि जे गाछक पात पर पड़ैत सूर्य किरणसँ हू-ब-हू मेल खाइत अछि ।
*४ - कठसुग्गीक उपरुका लोलक ठीक ऊपर कड़गर नम्मा केस सदृश किछु संरचना होइत अछि जकरा अंग्रेजीमे बॉर्ब (BARB) कहल जाइत अछि । तेँ कठसुग्गीकेँ अंग्रेजीमे बार्बेट (BARBET) नामक चिड़ै कहल जाइत अछि । कठसुग्गीक कएक टा भेद - प्रभेद अछि जकरा जीवविज्ञानमे अलग-अलग जातिक (Species) रूपमे वर्गीकृत कएल गेल अछि । एहिमेसँ एकटा भेद जे अपना दिशि खूब भेटैत अछि, से अछि लाल माथ बला कठसुग्गी (COPPERSMITH BARBET) जकर वयस्कावस्थामे माथक ऊपर सुन्नर लाल रंगक मुकुट सनक संरचना रहैत अछि । एहने लाल रंगक संरचना गर्दनिपर अगिला भागमे सेहो रहैत अछि । एहि चिड़ै केर बाल्यकालमे एहि तरहक कोनहु लाल संरचना नञि रहैत अछि । एकर रंग आ बगए - बानी भोरुका रौद पड़ैत बऽड़क पातक ओ फऽड़क रंगसँ तेना ने मेल खाइत अछि कि सोझाँ रहितहुँ मनुक्खक आँखिकेँ ता धरि चिन्हबामे नञि आबैत अछि जा धरि ओ कोनहु प्रकारक हलचल नञि करैछ ।
अपना दिशि बेसी भेटए बला कठसुग्गीक दोसर प्रकार अछि भूरा या मटियाही माथ बला कठसुग्गी (BROWN HEADED BARBET) जकर जीवनकालक कोनहु अवस्थामे गर्दनि ओ माथ पर लाल रंगक कोनहु संरचना नञि होइत अछि । एकर माथ ओ गर्दनिक रंग भूरा या गाढ़ मटियाही रंगक होइत अछि ।
मैथिली पाक्षिक इण्टरनेट पत्रिका “विदेह” केर 218म अंक (15 जनबरी 2017) (वर्ष 10, मास 109, अंक 218) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
एहि सेवा संबंधी मुख्य बिंदु एना अछि:
> ई पूर्णतया पेड सर्विस अछि, जे पोथीक ऑनलाइन प्रमोशनटा करैत अछि.
> सेवा नेने अमेजन पर पोथी लिस्टेड कएल जाएत.
> पोथीक विमोचन व परिचय संबंधी समाद पोस्ट कएल जाएत.
> लेखक साक्षात्कार, पोथी-समीक्षा ओ रचनाक अंश प्रकाशित-प्रचारित कएल जाएत.
> प्रमोशन वास्ते पोथी संबंधित क्रिएटिव बैनर बनाओल जाएत.
> सोशल मीडिया पर 3 मास धरि पोस्ट आदि कएल जाइत रहत.
> इमेल मार्केटिंग केर माध्यम सं सूचना प्रेषित कएल जाएत.
सेवा संबंधित विशेष जनतब हेतु सहर्ष संपर्क करी. जय मैथिली!
Powered by MiServices


text:
समस्तीपुर। एक दिस पिताक' शव आओर दोसर दिस सीबीएसई दसवॉ के परीक्षा। पुत्रक फर्ज निर्वाह करके जिम्मेदारी पैर के थामैथ रहे त' पैढ - लिखक पैग आदमी बनबाक पिता के सपना। अंततः परिवाररिक सदस्य सभ के द्वारा समझेला के बाद आँइख में नोर लेने भाई-बहन पिताक' अर्थी के छोड़ी 45 किलोमीटर दूर परीक्षा देबा लेल विदा भेली।
मामला समस्तीपुर जिला के शाहपुर उण्डी पंचायत स्थित अनुमंडल कार्यालय के नजदीक के अछि। हरियाणा के बल्लभगढ़ में कार्यरत कनीय अभियंता राजाराम राय के निधन दिल के बीमारी के कारण अचानक भ गेल। अगिला दिन भोर में शव घर पर एला पर पूरा क्षेत्र गमगीन भ गेल।
मृतक के जेष्ठ पुत्र अभिषेक एवं पुत्री अनामिका के दसवॉ के परीक्षा छल । आँइख में नोर लेने दुनू पिता के शव के चरणस्पर्श केएला। एही के बाद भाई-बहन परीक्षा देबाक लेल समस्तीपुर विदा भ गेला। जबैतधारी दुनू लौटला नै, तबैतधरी पिताक' शव अंतिम संस्कार के लेल राखल रहल। दुनू के आबे के बाद पटोरी गंगा घाट पर अंतिम संस्कार भेल।
राजाराम के दू बेटा आओर एक बेटी छैन। पिता के इच्छा छल कि बेटा पैग भ इंजीनियर बने। पिता के एही तमन्ना के हृदय में राखै विपरीत परिस्थिति होबाक बाबजूद भाई- बहिन दसवॉ के परीक्षा देबा गेली ।


text:
Friday, August 10, 2012
नन्द विलास राय -चौठचन्द्रक दही
नन्द विलास राय
जन्म- 02.01.1957ईं.मे, शिक्षा- बी.एस.सी. (गणित), आइ.टी.आइ. (टर्नर)। गाम, पोस्ट- भपटियाही, टोला- सखुआ, वाया-
नरहिया, जिला- मधुबनी, िबहार।
चौठचन्द्रक दही
आइसँ चौठचन्द्र पावनि चारि दिन अछि। चारिम दिन तँ पावनि हेबे करत। तँए ओइ दिन दही नै पौरल जाएत। सोमनी जन्मअष्टमीसँ पहिनहि गुरकी हटया बनगामासँ तीनटा छाँछी आ दूटा मटकुरी किन कऽ अनने छलि। सोचलक जे पहिने कीनलासँ बासन सस्ता हएत मुदा से नै भेल। पाँचटा माटिक बासन पच्चीस टाकामे भेल। अपना ते नै महिसे छल आने गाइये। सोमनी सोचलक अपना गाए-भैंस नै अछि तँ की हेतै सौंसे गाममे तँ गाइये-भैंस अछि। की हमरा दस गीलास दूध नै हएत। जौं दूओ-दू गिलास कऽ कए पाँच गोटे दूध दऽ देलक तैयो पाँचटा बासनमे दही भऽ जाएत। मरर लेल खीर रान्हैले भजैत आेइठामसँ एक्को गिलास दूध लऽ आनव केनाहिओ कऽ पावनि कऽ लेब।
सोमनी आ मंगल दू परानी। मंगल दिल्लीमे दालि मिलमे नौकरी करैत। सोमनी गाममे खेती-बाड़ीक काज करति। सोमनी-मंगलक परिवारमे पाँच गोटे छल। सोमनी, मंगल, बेटा राधे आ बेटी फूलिया, गुलबिया। पाँचो परानीक नाओंपर सोमनी पाँचटा बासनमे दही पौर चौठी चाँद महराजकेँ हाथ उठबैत छलि। सोमनी एक बीघा खेत छल। एकटा बरद रखने छल। गामेमे बीतबासँ हरक भाँज लगौने रहए। नूनू बाबूक दस कट्ठा खेतो बटाइ करैत छलि। अपन खेतीक बाद हर बेचीयो लैत छलि। जहिसँ किछु ढउआ सेहो भऽ जाइत छलै। मंगल तँ दिल्लीएमे कमाइत छल तँए बीतबा सोमनीओक खेतमे हर जोति दैत छल। बीतबाकेँ अपन डेढ़ बीघा खेत छल आ एक बीघा बटाइ करैत छल। तँइ बीतबा सोमनीओक खेत जोति दैत छल। बीतबाकेँ हर जोतैक बदलामे सोमनी बीतबाकेँ खेत रौपि दैत छलि। दुनू गोटेमे मिलानी खूब रहए।
काल्हि चौठचन्द्र छी मुदा आइ साँझ धरि सोमनीकेँ कियो एक्को गिलास दूध नै देलक। जे ओ कोनो बासनमे दैत। ओकर मन घोर-घोर भऽ गेल। ओ बड्ड खौझा गेलि। अपना आंगनमे खौंझाइत बजलि- “हमर बेगरता लोककेँ नै हेतै। जँ गाममे रहब तँ आइ ने काल्हि हमरो बेगरता लोककेँ पड़बे करतै। तहिया मन पाड़ि दैबनि।” माएकेँ खौंझाइत देखि बेटा राधे बाजल- “माए गै चून चून बाबा जे मरल रहथीन तँ हुनकर भोजमे देखलिऐ पाउडरक दही पौरने। चौकोपर दैखै छीऐ जइ चाहबलाकेँ दूध सधि जाइए तँ पाउडरेकेँ घोड़ि कऽ चाह बनबैत अछि। कह ने तँ चौकपर सँ आधा किलो पाउडर आनि दइ छिओ। ओकरा खूब कऽ औंट लिहेँ आ बासन सभमे दही पौर लिहेँ।”
बेटाक बात सुनि सोमनी बाजलि- “पोडरबला दूधक दहीसँ पावनि केना हएत।”
राधे बाजल- “जँ गाए, भैंसक दूध नै भेटलौ तँ की करबीही। पाउडर तँ गाइये महिसिक दूधकेँ बनैत अछि।”
सोमनी गुन-धुन करैत बजली- “ठीक छै। जँ चौठी चाँद महराज अपना गाए-भैंस नै देने छथीन तँ पोडरेक दूधसँ पावनि करब। जो भुटकुनक दोकानसँ आसेर नीमनका पाेडर नेने आ। आ हे दू टाकाक जोरनले दहीओ लए लिहेँ।”
राधे चौकपर विदा भेल। ओतएसँ पाउडर बला दूध नेने आएल। ओइ दूधकेँ औट दही पोरलक।
आइ चौठचन्द्र छी। भोरे सोमनी राधेकेँ लोटा दऽ कऽ बीतबा आेइठाम दूध आनेले पठौलक। बीतबा आइ बैसले अछि किएक तँ पावनि छीऐ। राधेकेँ देखिते बाजल- “लोटा राखि दही दूध खीर रन्हैले हम तोरा माएकेँ गछने छेलिओ मुदा अखन नै हेतौ। साँझमे लऽ जहिहेँ।”
साँझखन जखन राधे दूध आनैले गेल। बीतबा चाहबला गिलाससँ एक गिलास दूध देलक। दूध देखि सोमनी दुखी भऽ गेलि। सोचलक जे एतबे दूधसँ खीर केना रान्हल जाएत। मुदा कोनो उपाए नै। तँए ओही दूधमे पानि मिला खीर रान्हलक।
सोमनी चौठी चाँद महराजकेँ हाथ उठबैत कहलक- “हे चौठी चाँद महराज जँ हमरा दरवज्जापर एकटा नीक लगहैर गाए भऽ जाएत तँ अगिला साल एक छॉंछी दही आओर देब।”
राति नअ बजे दिल्लीसँ मंगलक फोन आएल। घरेक बगलमे एक गोटे मोबाइल रखने अछि। ओकरे मोबाइलपर सोमनीकेँ फोन अाएल। सोमनी फोनमे मंगलसँ गप केलक। कुशल-समाचारक बाद मंगलवार कहलक- “आइ चौठचन्द्र पावनि छी, अहाँसब भरि मोन खीर, पुरी, दही खेने हएब।”
सोमनी उदास होइत बजलीह- “की भरि मन खएब, दही पौरैले कियो एक्को फुच्ची दूध नै देलक। पोडरक दही लए कऽ पावनि केलौं गऽ मररक खीर रान्हैले भजैत एक्के फुच्ची दूध देलक। एक फुच्ची दूधसँ केहेन खीर हएत।”
मंगल कहलक- “अहाँ मोन जुनि छोट करू, हम फगुआमे गाम अबै छी तँ एकटा नीक लगहरि गाए कीनि कऽ आनि देव। दूध खेबो करब आ बेचवो करब। दूटा पाइ हएत तँ नूनो-तेल चलत। बेटी सभ घास काटि-काटि आनि देत।” सोमनीक मन खुश भऽ गेल।
फगुआमे मंगल गाम आएल तँ सोमनीकेँ गाए कीनि देलक। गाए अधकिलौआ बार्ली डिब्बासँ छह डिब्बा भोर आ चारि डिब्बा दुपहर लगैत छल। जाबे धरि मंगल गाम रहल ताबे ओ अपने गाए दुहाए। जखन मंगल दिल्ली चलि गेल तँ सोमनीए गाए दुहए लगलीह। भोरका दूध बेच लै आ दुपहरका दूध परिवारेमे खाए। बेटी फुलिया आ गुलबीया घास आनि-आनि कऽ खुअबै। एक दिन फुलिया लगमावाली खेतक आरिपर कनी घास काटि लेलक। तइ लऽ लगमावाली फुलिया आ ओकर माए सोमनीकेँ बिखनि-बिखनि कऽ गडि़औलक। सोमनी फुलियाकेँ मारबो केलक आ लगमावालीसँ गलतीओ मानलक।
समए बीतैत देरी नै लगैत छै। आइ कुशी अमवश्या छी। पाँचम दीन चौठचन्द्र पावनि हएत। कल्हिसँ दही पौरल जाएत। सोमनी दरबज्जापर एम्की लगहैर गाए चौठीचान्द्र महराज देने छथिन। सोमनी सोचलक जे एम्की सभ बासनमे नीक जहाँति दही पौरब। ओकरा पौर सालक सभ गप्प मन रहए जे कियो एक्को िगलास दूध नै देलक तँ पोडरक दही लए कऽ पावनि केलौं। मने-मन विचारलक जे हमहूँ ककरो दूध नै देबै।
आइसँ चौठचन्द्रक दही पौरल जाएत। भोरे मुसबा लोटा नेने सोमनी ऐठाम दूध लै लए आएल। राधे कहलक- “माए गै, पौर साल अपना कियो एक्को गिलास दूध नै देने रहौ तँइ ककरो दूध नै दे।”
सोमनी सोचलक जँ सिग्हेसर बाबा लगहरि गाए देने छथि। तँ पावनि नाओंपर सभकेँ किछु ने किछु दूध देबे करब। जत्ते गोटे सोमनी ऐठाम दूध ले आएल सोमनी सभकेँ दूध दऽ विदा केलक। ओकर अपन छवोटा वासन लए मात्र दू गिलास दूध बँचल। ओहो काल्हि पावनि छिऐ तँ आइ दूपहरक। सोमनी ओही दू गिलास दूधकेँ छवो वासनमे दही पौरलक।
आइ चौठचन्द्र छी भोरेसँ लोक सभ लोटा लए लए सोमनी ऐठाम दूध ले पहुँचल। लगमावालीक बेटी दूखनी सेहो अएल। फूलिया सोमनीकेँ कहलक- “माए गै, दूखनीकेँ दूध नै दही। ओकर माए कनिए घासले गिरिऔने रहौ।”
सोमनी बाजलि- “पावनिले सभकेँ दूध देबै। गारि देलक तँ कि भेल एकठाम रहलासँ तँ आहिना लड़ाइ-झगर होइत छै तँ कि ओइ बातकेँ जीनगी भरि रखने रखने रहब ओइसँ कि हएत। अनेरे टेंसन रहत।” सोमनी भोरका समूचा दूध लोककेँ दऽ देलक। ओइ दूधक ककरोसँ पाइओ नै लेलक। दुपहरका दूध दूहि कऽ एक गिलास दूध भजैत वितबाकेँ आ एक गिलास मालिक नूनू बाबू आेइठाम पठौलक एक गिलास अपने रखलक। साँझमे जखन ममर लए सोमनी खीर रान्हैले बैसलीह तखने बेरमावाली आबि गेलि। ओ कहए लगलीह- “यै दाइ, हमरा तँ खीर रान्हैले दूधे ने भेल। जितबा अखुन्का नाओं कहने रहए। मुदा जखन बेटाकेँ दूधले पठौलिऐ तँ नै देलक। आब कथी लऽ कऽ ममरक खीर रान्हब?”
सोमनी अपनाले जे दूध रखने रहए आेइमेसँ अधा दूध बेरमावालीकेँ देलक। साँझमे सोमनी चौठीचाँद महराजकेँ हाथ उठबैत कहलीह- “हे चौठीचाँद महराज, हमरा दरबज्जापर एहिना देने रहु तँ हम सभकेँ पावनि लए दूध दैत रहब।”
Posted by Gajendra at 12:17 PM
Labels: नन्द विलास राय
Subscribe to: Post Comments (Atom)


text:
हारि-जीत
चारिमे दिन दुनू परानी सोमन विचारलक, आब ऐ गाममे
जीयब कठिन अछि तँए गामसँ चलिए जाएब नीक हएत। दुनियाँ बड़ीटा छै। जेतए जीबैक जोगार
लागत तेतए रहब। सामान सभ बान्हि, करेजपर पाथर रखि गामसँ जाइले दुनू परानी तैयार भऽ गेल। भूखल पेट! सुखाएल मुँह! निराश मन! ओसारपर बैसल दुनू परानीक आँखिसँ दहो-बहो नोर टघरैत रहए! दुनियाँ अन्हार देखि, उठैक साहसे नै होइ छेलै। सोमनक मनमे होइत, की छेलौं आइ की
भऽ गेलौं? रंग-बिरंगक विचार पानिक बुलबुला जकाँ दुनूक
मनमे उठैत आ विलीन भऽ जाइत! आगूमे मोटरी राखल रहए।
जहिना सीमा परहक सिपाही छातीमे गोली लगलासँ घाइल
भऽ जमीनपर खसि छटपटाइत, तहिना दुनू परानी सोमन दुखक अथाह समुद्रमे डुमैत-उगैत। भिनसरसँ बारह बाजि गेलै।
सहरसा जिलाक गाम मैरचा। पूबसँ कोसी आबि गामक
कटनियाँ करए
लागल। गर लगा-लगा गामक लोक जेतए-तेतए पड़ाए लगला। ओना सरकार पुबरिया बान्हक बाहर
पुनर्वासक बेवस्था सेहो करैत रहए मुदा ओइसँ बोनिहारकेँ की सुख हएत?
ओकरा सबहक तँ रोजगारो छिना गेल रहए।
पत्नी, बेटा-पुतोहु संग फुलचनो पंडित गाम छोड़ि पच्छिम मुहेँ विदा
भेला। घराड़ी छोड़ि अपना एक्को बीत जमीन-जत्था नै छेलनि। मुदा अपन बेवसायक सभ लूरि
छेलनि तँए मनमे चिन्तो ओतेक नै रहनि। चिन्ता मात्र रहनि ठौर भेटबाक। कखनो-कखनो
मनमे होन्हि जे अपन गाम तँ बूझल-गमल अछि, आन गाम केहेन हएत केहेन नै? मुदा
उपाइए की? जीबैले तँ मनुख सभ किछु करैए। पछबरिया बान्हसँ मील भरि पाछुए रहथि आकि बान्हपर नजरि पड़लनि। बान्ह देखिते आशा
जगलनि। किएक तँ बान्हक पच्छिम कोनो
धार-धुर नै अछि। मुस्कीआइत फुलचन पत्नीसँ पुछलक-
“भगवान रामक खिस्सा बूझल अछि?”
फुलचनक मुँह दिस देखि मुनियाँ बजली-
“बहुत दिन पहिने सुनने छेलौं, आब ओते धियान नइए।”
“जहिना अपना सभ गाम छोड़ि
कऽ जा रहल छी तहिना ऊहो सभ गेल रहथि।
अपना सभकेँ तँ बटखर्चो अछि, हुनका सभकेँ तँ सेहो नै
रहनि।”
तैबीच फुलचनक पुतोहु कपली सासुक बाँहि पकड़ि पाछू मुहेँ घुमा कहलक-
“एँड़ीकेँ डोका काटि देलक।
खून बहैए। कनी केतौ बैसथु जे लत्ता बान्हि देबै।”
एँड़ी देखि मुनियाँ कहलखिन-
“कनियाँ, केतौ गाछो ने देखै छिऐ जे कनी सुस्ताइओ लैतौं। हमरो पियासे
कंठ सुखैए।”
सासु-पुतोहुक बात सुनि फुलचन बजला-
“कनियाँ, जानिए कऽ तँ दैवक डाँग लागल अछि, तहन तँ कहुना कऽ बान्ह धरि चलू। एक तँ रौदाएल छी तैपर सँ जेते
काल अँटकब तेते रौदो बेसीए लागत।”
बान्हपर पहुँचिते सभ निसाँस
छोड़लनि। बान्हक पच्छिमसँ एकटा आमक गाछ रहए। छाहरि
देखि सभ कियो गाछ तर पहुँचलथि। एकटा बटोही पहिनइसँ तौनी बिछा पड़ल छल। कनीकाल सुस्तेला पछाति बटोहीकेँ फुलचन
पुछलखिन-
“भाय, तमाकुल खाइ छह?”
जेबीसँ चुनौटी निकालि फुलचनक आगूमे फेकैत ओ बटोही बाजल-
“कोन गाम जेबह?”
कोन गामक नाओं सुनिते फुलचनक हृदए
सिहरि गेलनि। मिरमिरा कऽ कहलखिन-
“भाय, कोन गाम जाएब तेकर तँ ठेकान नै अछि। मुदा मैरचासँ एलौं हेन। धारमे गाम कटि रहल
अछि। तँए गाम छोड़ि जा रहल छी। जइ गाममे कुम्हार नै हएत तइ गाममे बसि जाएब।”
कुम्हारक नाओं सुनिते बटोही उठि कऽ बैसैत कहलकनि-
“हमरो गाममे कुम्हार नै
अछि। चलह, हमरे गाममे रहि जइहऽ।”
आशा देखि सोमन पुछलखिन-
“ऐठामसँ केते दूर अहाँक गाम अछि?”
“अढ़ाइ कोस। हमहूँ बहिनिए
ओठीमसँ अबै छी। गामे जाएब।”
बेर झुकैत पाँचो गोटे विदा भेला।
लछमीपुर पहुँचिते बटोही रतीलाल फुलचनकेँ कहलकनि-
“भाइ, यएह हमर गाम छी।”
गाछी बँसबाड़ि देखि फुलचन पंडित मोने-मन खुश! मोने-मन आकलन केलनि
जे जारनिक अभाव कहियो नै हएत। गाममे प्रवेश करिते बीघा दुइएक पोखरि देखि फुलचन मोने-मन
तँए ई केलनि जे नै कतौं रहैक ठौर भेटत तँ पोखरि
महार तँ अछि। पोखरि बगलेमे सभ कियो रूकि
जाइ गेला। रत्तीलाल आगू बढ़ि गेल।
जहिना गाममे नट-किच्चककेँ अबिते धिया-पुता
देखए अबैत तहिना फुलचनो सभ तूरकेँ देखए गामक धिया-पुता आबए लागल। गाममे कुम्हार एबाक
समाचार पसरल। थोड़े काल पछाति फुलचन पंडित बेटा सोमनकेँ हाथ पकड़ि कहलखिन-
“बौआ, तूँ सभ एतै बैसह। हम कनी गामक बाबू-भैया सभसँ भेँट केने अबै
छी।”
कहि फुलचन गाम दिस विदा भेला।
इजोरिया पख रहै तँए सूर्यास्त भेलोपर दिने जकाँ लगै। जाधरि फुलचन घूमि कऽ एबो ने केला
तइसँ पहिनइ गामक पनरह-बीसटा नवयुवक पहुँच गेल। सबहक मनमे नव उत्साह रहए। किएक तँ अखनि धरि जे अभाव कुम्हारक गाममे रहल ओ पूर्ति भऽ रहल अछि।
जहिना आवश्यकताक वस्तु पूर्ति भेलासँ
किनको मनमे
खुशी होइ छै, तहिना फुलचनक एलासँ गामक लोकक मनमे
खुशी रहए। पोखरिसँ थोड़े हटि कट्ठा तीनिएक
परती छेलै। सभ युवक विचारलक जे ओही परतीपर बसाैल जाए। ताधरि गाम घूमि कऽ फुलचनो एला। फुलचन दुनू बापूत परती देखलनि। परती देखि सोमन पिता दिस
घूमि बाजल-
“कुम्हारक बसै जोकर परती
अछि, मात्र पिऐबला पानिक दिक्कत अछि।”
तैपर पिता फुलचन पंडित जवाब देलनि-
“अखनि ने पानिक दिक्कत अछि मुदा जहन अपने इनार खुनैओक आ पाटो बनबैक लूरि अछि तहन
दिक्कत किए रहत?”
घराड़ी पसिन होइते हो-हा करैत
युवक सभ बाँस काटए विदा भेल। जे जेहेन बाँसबला, तिनकामे तइ हिसाबसँ बाँस काटि
पच्चीसटा बाँस जमा भेल। ईहो दुनू बापूत संग दैत रहथिन। हाथे-पाथे सभ घरक काजमे
जुटि गेला। रातिक बारह बजैत-बजैत तेरह हाथक घर ठाढ़ भऽ गेलै।
प्रात भेने दुनू बापूत विचारलनि जे
एक तँ नव गाम, तहूमे नव बाँस। काज तँ बहुत अछि। तँए
काजकेँ सोझरा कऽ चलए परत। रहै जोकर घर भलहिंं
नै भेल मुदा दिन कटै जोकर तँ भइए गेल। घर-आँगन बनबैसँ लऽ कऽ कारोबार धरिक काजमे हाथ लगबए पड़त। फुलचन सोमनसँ पुछलखिन-
“बौआ, मैरचासँ कोन-कोन समान अनने छह?”
सोमन कहलक-
“बाबू, सोचलौं जे आन गाममे लगले सभ किछु थोड़े भऽ जाएत। तँए चाक बनबैक शिला, तख्ता, फट्ठा, जौर, बेलक कील सभ किछु अनने छी।”
खुशीसँ गद-गद होइत फुलचनक मुहसँ निकललनि-
“बाह-बाह। चाकक ओरियान तँ भइए गेलह। आरो की सभ अनने छह?”
“चकैठ, हथमैन, पिटना, पीरहुर, मजनी, छन्ना सेहो अनने छी।”
मुस्कीआइत फुलचन बाजला-
“काजक तँ सभ किछु अछिए। आइए चाको बनबैमे हाथ लगा दहक। एक गोटे पात
खरड़ि अनिहऽ। एक गोटे घरक लेबिया-मुनियाँमे हाथ लगा दहक। हमरा तँ समचे सभ ओड़ियबैमे समए बित जेतह।”
दस दिनक मेहनतिसँ रहै जोकर एकटा घर बनि गेलै। चाको सुखा गेलै। जारनोक ओरियान
भऽ गेलै। चाक गाड़ि, माटि बना सोमन चाक लग बैसल। जहिना उद्योगपतिकेँ नव कारखानाक
उद्घघाटन दिन मनमे खुशी रहै छै, तहिना आइ सभ परानी
फुलचनोकेँ रहनि। हँसैत फुलचन पंडित बेटा दिस देखैत बजला-
“बौआ, जेते सामान बनबैक लूरि अछि, सभ सामान बना, पका कऽ खड़िहाँनमे पसारि, सौंसे
गौआँकेँ हकार दऽ देखा देबनि। जिनगीक परीक्षा छी।”
आबा उघारि चारू गोटे खल लगा-लगा सभ
वस्तु- कूड़, हाथी, ढकना, कोशिया, दीप, पाण्डव, गणेश, लक्ष्मी, मटकूर, छाँछी, डाबा,
घैल, सामा-चकेबा, पुरहर, अहिबात, कोहा, फुच्ची, सरबा, सीरी, भरहर, आहूत, धुपदानी, पातिल, तौला, मल्सी, बसनी, उन्नैसमासी, कोही, लाबनि, कलश, कराही, रोटिपक्का, अथरा, कसतारा, लग्जोरी, धिया-पुता खेलैक जात,
नादि, लोइट, माँट, टाड़ा, टाड़ी, बधना इत्यादि चारि-चारि खल पावनिक, बिआहक, उपनयनक, श्राद्धक, पोखरिक यज्ञ-कीर्तनक आ
घरैलू काजक वस्तु सभ अलग-अलग सजा कऽ
पसारि। दुनू
बापूत जा गौआँकेँ देखैक हकार देलनि।
चारू परानी फुलचनकेँ अपना लूरिक
ठेकान नै छलन्हि िकएक तँ सभ काज लेल एक बेर सभ समान कहियो नै बनौने छला। मुदा आइ
सभटा बना सभकेँ ई विश्वास भऽ गेलनि जे जहिना बड़का वेपारीक दोकानमे अनेको किसिमक
सौदा रहै छै तहिना तँ हमरो अछि!
समए बीतैत गेल। अधिक बएस भेने दुनू
परानी फुलचन शरीरसँ कमजोर हुअ लगला। सोमनोकेँ एकटा बेटा, एकटा बेटी भेलै। परिवार
बढ़लै। खरचो बढ़लै।
समए आगू मुहेँ ससरैत गेल। दुनू परानी
फुलचन मरि गेला। ....बेटीक बिआह सेहो सोमन कऽ लेलक। सोमनक बेटा रामदत दुर्गापूजा
देखए मात्रिक गेल। ओत्तैसँ बौर गेल। माटिक बरतनक जगह
द्रव्यक बरतन सभ परिवारमे धीरे-धीरे बढ़ए लगलै। जइसँ माटिक बरतनक मांग कमए लगल। घटैत-घटैत माटिक बरतन परिवार
छोड़ि देलक। रहि गेल मात्र पावनि, उपनयन, बिआह आ श्राद्ध।
अपन घटैत कारोबार आ टुटैत परिवारसँ दुनू परानी सोमन चिन्तित हुअए लागल। आगूक जिनगी अन्हार लागए लगलै। कोनो रस्ते नै देखाइ। सोचैत-विचारैत सोमनक नजरि एकटा
काजपर पड़लै। खपड़ा बनौनाइ। खपड़ापर नजरि पहुँचिते मुस्कीआइत सोमन पत्नीकेँ कहलक-
“एकटा बड़ सुन्दर काज अछि।
कमाइओ नीक आ काजो माटिएक।”
अकचकाइत पत्नी-कपली पुछलकनि-
“कोन काज?”
सोमन-
“खपड़ा बनौनाइ।”
कनीकाल गुम रहि कपली बाजलि-
“थोपुआ खपड़ा तँ हमहूँ बना सकै छी मुदा नड़िया नै हएत।”
जोर दैत सोमन बाजल-
“हँ, हएत! चाक परक भलहिंं नै हूअए मगर मुंगरी परक किए ने हएत।”
“हँ, से तँ हएत।”
दुनू परानी खपड़ा बनबए लगल। लोककेँ बूझल
नै रहै तँए अगुुरबार कियो खोज नै केलक। मुदा जहन एकटा भट्ठा लगौलक तहन गामक
लोक देखलक। खपड़ो नीक, पाको बढ़ियाँ। गिनतीए हिसाबसँ खपड़ा बेचए लगल। बढ़ियाँ आमदनी हुअ लगलै।
बढ़ियाँ कारोबार चलल। मुदा सिमटीबला
एस्बेस्टस अबिते खपड़ाक मांग कमए लगल। खपड़ा बनौनिहारकेँ मंदी आबि गेल। ओना सोमनक
परिवारो छोट रहए। मात्र दुइए गोटेक परिवार। मुदा तैयो गुजरमे कटमटी हुअ लगलै। फेर
जिनगी भारी हुअ लगलै।
हँसी-खुशीसँ जीवन-यापन करैबला परिवार एहेन स्थितिमे पहुँच गेल जे
साँझक-साँझ चुल्हि नै पजरैत। दोसर कोनो लूरि नै। अपन खसैत जिनगी देखि कपली पतिक
मुँह दिस तकैत बाजलि-
“एना केते दिन दुख काटब? जहन हाथ-पएर तना-उतार अछि आ काज करए चाहै छी तहन की अही
गामकेँ सीमा-नाङरि छै? चलू ऐ गामसँ।”
पत्नीक विचार सुनि सोमनक आँखि नोरा
गेल। किछु बजैक हिम्मते नै
होइ। मोने-मन सोचए लगल जे जइ लूरिक चलते अखनि धरि जीलौं ओ लूरि
आब मरि रहल अछि। दोसर लूरि तँ अछि नै। की करब? असमंजसमे पड़ल पतिकेँ देखि
कपली बजली-
“दुनियाँ बड़ीटा छै। जेत्तै
पेट भरत तेत्तै रहब। जहिना मैरचासँ आबि लछमीपुरमे एते दिन रहलौं तहिना ई गाम छोड़ि
दोसर गाममे रहब।”
पत्नीक विचारसँ सहमत होइत सोमन बाजल-
“अहाँक विचार मानि लेलौं। ऐ
गामसँ चारिम दिन चलि जाएब। बीचमे जे दू
दिन बाँचल अछि तइमे अहूँ आ हमहूँ गाममे टहलि कऽ सभकेँ जना दियनु जे जहिना एक दिन हँसी-खुशीसँ छाती लगेलौं तहिना आब जा रहल छी। चुपचाप गामसँ चलि जाएब नीक नै हएत। गामसँ तँ चुपचाप ओ भगैए जे अधला काज
केने रहैए।”
दुआरिए-दुआरि दूनू परानी गाममे घूमि
सभकेँ कहि देलकनि-
“गामसँ चलि जाएब।”
प्रात होइते दुनू परानी घरक सभ
सामानक मोटरी बान्हि ओसारपर रखलक। भूखल पेट! सुखाएल मँुह! निराश मन! तँए आगू बढ़ैक
डेगे नै उठैत।
ओसारापर बैसल एक-दोसराक मुहोँ
देखैत आ कनबो करैत। दुनूक करेज छहोँछीत भऽ गेल।
सबा बजैत। टहटहौआ रौद। हवा शान्त।
साफ मेघ। घामसँ तर-बत्तर, माथपर मोटरी, हाथमे वी.आइ.पी. बैग नेने सोमनक बेटा रामदत
आँगन पहुँचल। माए-बापक दशा देखि छाती काँपए लगलै। मेह जकाँ आगूमे ठाढ़। सोगे दुनूक
आँॅखि बन्न। बन्न आँखिसँ नोर टघरैत! दुनू अधीर। करेजकेँ थीर करैत रामदत बाजल-
“बाबू।”
बाबू शब्द कानमे पड़िते दुनू बेकतीक
आँखि खुजलै। मुदा नोर टघरिते रहलै। किन्तु आब नोरक रूप बदलए लगल। अखनि धरि जे नोर सोगसँ खसैत रहै ओ सिनेहमे बदलि गेलै। अकचकाइत सोमनक मुहसँ निकलल-
“बौआ।”
बिच्चेमे झपटि कपली बाजलि-
“बे-ट-आ।”
ओसारापर बैग-मोटरी रखि रामदत पिताकेँ गोड़ लगले झुकल
आकि तखने कपली उठि कऽ
दुनू हाथे पँजिया
कऽ पकड़ि चुम्मा लैत पुनः बाजलि-
“भाग नीक छेलौ बेटा, जे हम सभ भेँट भेलिऔ,
नै तँ तूँ केतए रहितँ तँए आ हम सभ केतए रहितौं...!”
माएकेँ गोड़ लगि रामदत मोटरी खोलि
दू किलो भरिक रसगुल्लाक पलोथिन, किलो भरि कटलेट, किलो भरिक बीकानेरी भुजियाबला
झोरा निकालि, घुसुका कऽ रखलक। दुनू परानीक भुखसँ जरल मन। जहिना गाएक गौजुरा बच्चा माएक थन दिस आँखि गड़ा
देखैत रहैत, तहिना रसगुल्ला, भुजिया दिस रामदत आ कपली नजरि एकाग्र केने छल। दुनू लेल नव
वस्त्र निकालि फुटा-फुटा रखलक। चमकैत स्टीलक थारी, लोटा, गिलास, बाटी एक भागमे रखलक। चाह
बनबैक केटली, कप, छन्ना, आयरन, नारियल तेलक डिब्बा
आरो-आरो सामान निकालि चद्दरिकेँ झाड़लक। जहिना चुल्हिक आगिमे ऊपर सँ थोड़बो पानि
पड़ला ऊपर ठंढ़ापन अाबए लगैत, तहिना दुनूक
नजरि चीज-वस्तु देखि शीतल हुअ लगलै। एकदम स्नानोपरान्तक शीतलता जकाँ! सोमनक शीतल
मनसँ मधुर शब्द निकललै-
“बच्चा गरमाएल छह। पहिने
नहा लैह। तहन मन चैन हेतह।”
माए-बापक मँुह देखि रामदत बाजल-
“बाबू हमरो भूख लागल अछि।
पहिने कनी-कनी खा लिअ। पछाति नहाएब।”
कहि रसगुल्लाक पलोथिनक गिड़ह खोलि
दू बाकुट सोमनक आगू स्टीलक थारीमे आ दू बाकुट कपलीक थारीमे दऽ कटलेट, भुजियाक गिड़ह खोलि बाजल-
“जेते मन हुअए तेते खाउ।
नहाइक कोनो औगताइ थोड़े अछि?”
अपनो मँुहमे रसगुल्ला लैत, बैग खोलि, मनी बैग निकालि रामदत पिता आगूमे रखलक। रूपैआ देखि कपलीक मन टुकली जकाँ पहाड़पर चढ़ि गेल। धरतीकेँ
गोड़ लागलक।
खाइत-नहाइत बेेर टगि गेलै। पछबरिया
घरक छाहरि अदहा आँगन पसरि गेल। घरक कोनमे जहिना मोथीक पुरना बिछान बिछौल छल तहिना
बिछौले रहए। घरसँ बिछान निकालि कपली पछबरिया
ओसार लगा बिछौलक। ऊपरसँ नवका जाजीम बिछौलक। नवका सिरमा रखलक। तीनू गोटे बैसि गप-सप्प
करए लागल। सोमन-
“बौआ, तूँ बौर केना गेलहक?”
मन पाड़ैत रामदत बाजल-
“बाबू, हम बौरलौं कहाँ! मामा गाममे मुजफ्फरपुरक छलगोरिया दुर्गाक
मुरती बनबैले आएल रहए। ऊहो कुम्हारे रहए। तीन गोटे रहए। ओकर छोटका बेटा हमरे एतेटा
रहए। ओकरासँ हमरा दोस्ती भऽ गेल। ओकरे संगे चलि गेलिअ।”
बिच्चेमे कपली टपकली-
“रौ डकूबा, तोरा चिट्ठीओ-पुरजी नै पठौल भेलौ।”
अपनाकेँ स्मरण करैत रामदत बाजल-
“माए, काज सिखैमे सभ किछु बिसरि गेल रहिऔ। तोरो सबहक हालत तँ बँढ़िए रहौ। तहन चिन्ते कथीक करितौं।”
सामंजस्य करैत सोमन-
“जहिया जे दुख लिखल छल से
भोगलौं। यएह तँ भगवानक लीला छियनि। कखनो दुख तँ कखनो सुख।”
रामदत-
“बाबू एहेन दशा भेलह केना?”
बेटाक बात सुनि सोमनक आँखि भरि
गेल, उत्तर देलक-
“बौआ, अखनि धरिक जेते लूरि-बुधि छेलए से सभ पुरान भऽ
गेल। नवका
सिखलौं नै।”
पिताक बात सुनि रामदत नम्हर साँस
छोड़ि मुस्कीआइत कहलक-
“बाबू, हमरा तँ छुट्टिए नै दैत रहए। बीस-बीस हजार रूपैआ मासमे कमाइ
छी। तैपर सँ मूर्ति बनबौनिहारक कतार लागल रहैए।”
बिच्चेमे कपली बाजलि-
“बेटा, की सभ लूरि छौ?”
मुस्कीआइत रामदत-
“माए, माटिसँ लऽ कऽ सिमटी धरिक मुरती, नाच-तमाशाक परदा, घर सभमे चित्र सभ बनबैक लूरि अछि।”
बेटाक बात सुनि सोमनक अहं जगलै।
बाजल-
“बौआ, जहन एते कमाइक लूरि छह,
तहन नोकरी किए
करै छह?”
मुस्कीआइत रामदत बाजल-
“एते दिन जे नोकरी केलौं ओ
नोकरी नै भेल। साल भरि तँ माटिए सनैमे लगि गेल। साल
भरि खढ़ बन्हैमे आ पहिल माटि लगबैमे चलि गेल। तेसर साल मुरती बनबैमे लागल। चारिम
साल मुरतीक आँखि बनबैमे लागल। ऐ साल
पाँचम बर्ख, गुरु दैछना चुका एलौं हेन। आब अपन कारोबार करब। जखने अपन
कारोबार हएत तखने ने दू-चारि गोटे सिखबो करत!”
अपन मजबूरी देखबैत सोमन-
“बौआ, अपन चिन्ता जेते शरीरकेँ नै खेलक तइसँ बेसी तोहर खेलक। किए
तँ हरिदम मनमे नचैत रहए जे वंश अंत भऽ गेल। जाबे दुनू परानी छी ताबै धरि....। मुदा आइ सबुर भऽ गेल जे जाबे बीटमे बाँसक चढ़न्त रहै छै ताबे उन्नैससँ बीस
होइत जाइ छै मुदा निच्चाँ मुहेँ होइते सरसरा कऽ कोँपरो सुखए लगै छै। आशा भऽ गेल जे हमरो वंश एक-सँ-एक्कैस हएत!”
बेटाकेँ आधुनिक मुर्तिकार रूपमे
पाबि सोमन गद्-गद् भऽ गेल। हृदए अह्लादसँ भरि
गेलै! नजरि सहजहि बेटाक नजरिमे गड़ि गेलै। धियान बढ़ैत बाँसक बीटमे बिचरण करए लगलै...! मनमे एलै, बेटासँ नव गुण सीखब। अखनो ई दुनू बेकती
बहुतो काज कऽ सकै छी।
¦¦¦


text:
हलिउड
हलिउड (/ˈhɒliwʊd/ hol-ee-wuud) संयुक्त राज्य अमेरिकाक चलचित्र उद्योगक नाम छी । एकर नाम क्यालिफोर्नियामे लस एन्जलसक एक जिलाक नाम पर राखल गेल अछि जतय बहुत रास चलचित्र स्टुडियो स्थापित अछि । १९अम शताब्दीमे आविष्कारक थोमस एल्वा एडिसन काइनेटोस्कोपक विकाश केलक आ एकर पेटेन्टक बदलामे चलचित्र निर्मातासभसँ बड्ड पैसाक माँग केलक । ओ सँ बचबाक लेल कयन चलचित्र कम्पनीसभ क्यालिफोर्नियाक हलिउड जिलामे आबि स्थापित भऽ गेल । वर्तमानमे अधिकतर चलचित्र उद्योग बगलमे अवस्थित बुर्बैंक आ वेस्टसाइडमे चलि गेल अछि, मुदा बहुतरास काम अखनो हलिउडमे आबैत अछि । हलिउडक सबसँ प्रसिद्ध पुरस्कार एकेडमी अवार्ड छी, जकरा अस्कर पुरस्कारक नामसँ सेहो जानल जाइत अछि ।
इतिहास[सम्पादन करी]
चलचित्र स्टुडियो[सम्पादन करी]
सन्दर्भ सामग्रीसभ[सम्पादन करी]
- ↑ "Tinseltown" at Dictionary.com.
- ↑ "Tinseltown", Collins English Dictionary, अभिगमन तिथि जनवरी १४, २०१४।


text:
Friday, October 18, 2013
(46) फागु
फागु
कौआ डकैसँ पहिने केतौ-केतौ गाछपर पौरुकीक बोल फूटल कि रघुनी बाबाक नीन टुटलनि। जहिना अर्द्ध-चेत अवस्थामे किछु बजा जाइत तहिना मुहसँ निकललनि-
“आइ फगुआ छी। राति भरिक हँसैत चान सुरूजक लालीमा धरि अरियाति आबि चुकल अछि। केते सुन्नर राति-दिनक संग मिलि रहल अछि। जे जीबए से खेलए फागु”
बजैत-बजैत चेतना चेत गेलनि। चेतिते मन दोहरौलकनि-
“जे जीबए से खेलए फागु।”
मुदा जीवित-मृत्युक बीच एहेन लट्टा-पट्टी अछि जे के मरल के जीबैए, बिलगाएब कठिन अछि। कियो जीवित-मृत्यु बुझबे ने करैत तँ कियो बुझितो मानबे नै करैत। कियो जौं बुझबो करैत तँ काते हटौने रहैत। शिवजीक सीमा खिंचब कठिन अछि। पौह फटिते जहिना सुरूजक आगमन हुअ लगैत तहिना रघुनी बाबाक अलिसाएल मन जिनगी दिस नजरि उठौलकनि।
जहिना कोनो िवद्यार्थीक पहिल कलम कोनो प्रश्नमे अँटकि जाइत तहिना रघुनी बाबाक मन अँटकि गेलनि। ओछाइनपर पड़ले-पड़ल कर करोट फेरलनि। मनमे उठलनि, अनाड़ीओ-धुनाड़ीओ कोदारिसँ परती खेत तामि लइए। कहाँ ओकरा हर जकाँ लूरि सिखए पड़ै छै। मुदा बिना लूरिए तँ कोदारिओ नै पारल जा सकैए। अँटकल मनमे उठलनि, किछु लूरि देखियो कऽ भऽ जाइत, किछु हाथ पकड़ि सिखाैल जाइत आ किछु रगड़ि-रगड़ि कऽ सिखए पड़ै छै। ठमकला। पुन: मनमे उठलनि, जहिना पानि माटिक ऊपर छिछैल धारा बनि आगू बढ़ैत, तहिना तँ सुरूजोक किरिण छिछलैत पूबसँ पछिम चलैए। अँटकै कहाँ अछि। हँ अँटकैए। खाधिमे पानि अँटकैए, तामल खेतक गोलामे सुरूजक किरिण अँटकैए। मनमे संचार भेलनि। दिनक सगुन उचाड़ए लगला। फगुआक दिन छी। फागुनक विदाइ सेहो छी। आइए रातिमे चैतक आगमन सेहो हएत। मन मधुएलनि। पावनिक दिन छी। वसन्ती पावनि। पुआ-मलपुआ खाएब, रंग-अबीर खेलब, होलीक संग विरहा वसन्त, ढोल-डम्फाक संग गेबो करब आ नचबो करब। मन पसीज गेलनि।
“एक दिनक भोजे की आ एक दिनक राजे की।”
ठमकल मन पाछू बढ़लनि। वसन्तक मध्य, होली पावनि। माघक इजोरिया पंचमी होलीसँ एक मास बीस दिन पूर्व वसन्तक जनम भेल। मुदा चैत-बैशाखकेँ वसन्त मानने तँ पूर्व पक्षे हरा जाइत अछि। जौं मध्य मानब तैयो पचास-साठिक दूरी बनि जाइत अछि। ओझराएल मन मुड़छि कऽ तुड़ुछि गेलनि। भने दस बरखसँ होली मनाएबे छोड़ि देने छी। लऽ दऽ कऽ भाेजने टा शेष बँचैए। सेहो दिनेक फल छी। मुदा फलो तँ अनेक तरहक होइए- मिठो होइए, खट्टो होइए आ षट-मधुर सेहो होइए। तीनू संगो रहैए आ अलगो-अलगो रहैए। जामंतो प्रकारक भोजनमे तीनूक अपन-अपन महत छै। भोजमे जएह अचार अपन विशेष मतह बनौने अछि, वएह असगरमे दाँतकेँ कोंतिया कात कऽ दइ छै। जे काज करैसँ हनछिन करए लगैए। मनकेँ घुमिते उपकलनि, वसन्तक आगमनक दिन। आइए सरस्वती पूजा सेहो छी आ हरबाह गृहस्तक हर परतीपर ठाढ़ करत। ठाढ़े नै करत अढ़ाइ मोड़ घुमबो करत। अढ़ाइए मोड़क बोइनो तहिना। सभ परानी खेबो करत आ जेते धानसँ हरक नाश डुमतै तेते लैयो जाएत। पसारी भाथीक आगिमे धान-मरूआ लाबा फोड़ि सालक समए गुनत। मुदा सेहो होइ कहाँ छै? हेबो केना करतै, गाए-महिंसिक मास एक्कैस-बाइस दिनक होइ छै आ मनुखक भऽ जाइ छै तीस दिनक। जहन कि दुनू संगे रहैए। संगे लक्ष्मी बनैए, संगे ऐरावत। रघुनी बाबाक मनमे उठलनि- अनेरे कोन फेड़मे पड़ै छी। पावनिक दिन छी हँसी-खुशीसँ उठब खाएब-पीब मौज-मस्ती करब। जे गति सबहक से गति हमरो। तइले अनेरे एते मगज-मारी करैक कोन जरूरति। राम-श्याम करैत रघुनी बाबा ओछाइनसँ उठैक विचार केलनि। तखने गाम दिससँ पीह-पाहक अवाज कानमे पड़लनि। भोरहरबा नढ़ियाक अवाज जकाँ अकानए लगला जे की कहै छै।
रघुनी बाबाक मनमे उठलनि, ओह, अनेरे पावनि छोड़लौं। जाबे जिबै छी ताबेए ने। मरि जाएब तँ के देखत आ केकरो देखब। मनमे फेर उपकलनि, किए नै पावनि छोड़ी? जइ होली पावनिक नाओंपर इज्जत-आबरूक, धन-सम्पतिक लूट हुअए ओ पावनि किए करब। मुदा भुताहि गाछ बूझि कियो आमक गाछ तर जाएब छोड़ि देत तँ आम केना खाएत? जामुनपर सहजे जम बैसलै अछि। बेल फड़ने कौआकेँ की? खैर जानह जओ जानह जात। गामक बात गौआँ जानह। मुदा परिवार तँ अपन छी। परिवारक नीक-बेजाएक तँ जवाब दिअए पड़त। मुहोँ चोरा कऽ रहब नीक नै। केते दिन जीबे करब। आइसँ फेर फगुआ खेलब। मुदा खेलब केतए? परिवारक संग खेलब...।
रघुनी बाबाक मन नीक जकाँ असथिरो नै भेल छेलनि आकि दादी आबि टोकलकनि-
“सौंसे गामक लोक हर-बिर्ड़ो करैए आ अहाँले भोरो ने भेल। आबो उठब की सुतले रहब?”
जहिना नोनगर बिस्कुट खेलापर चाह पिऐक मन होइत तहिना रघुनी बाबाब मन भेलनि। घोकचल भौंहुक बीचक करिया तीर तनैत बजला-
“जखनि अहाँ आबिए गेलौं तखनि किए ने गाछक जड़िएमे पानि ढारी जे डारि-पात सगतरि पहुँचतै। अहीं संग फगुआ खेलब।”
बाबाक बात दादीक हृदैकेँ बेधि देलकनि। छटपटाइत उत्तर देलखिन-
“अखनि जे तीस-पैंतीस गोरेक फुलवाड़ी लगल अछि ओ केकर छिऐ? जहिना कृष्ण वृन्दावनमे फागु खेलाइ छला तइसँ कि कम हमर अछि।”
मुस्की दैत रघुनी बाबा कहलखिन-
“अखनो धरि मनमे बेइमानी अछिए जे अपन कहलिऐ आ हमर छोड़ि देलिऐ?”
अड़हुलक कली सदृश तीर साधि दादी दगलनि-
“अहाँकेँ आन बुझै छी जे फुटा कऽ कहितौं।”
“अच्छा छोड़ू ऐ सभकेँ। परिवारमे सभकेँ कहि दियौ जे दुपहर तक सभ कियो नहा-खा तैयार भऽ जाए। बेरू पहर दुनू गोरे केना जुआनी बितेलौं से सौंसे परिवारकेँ सुना देबै।”
बाबाक बात सुनिते दादीक आँखि मधुआ गेलनि। बजली-
“आबक लोककेँ निमहतै। मन अछि की नै जे दुरागमनक तेसरे दिन पटुआ काटए पू-भर गेल रही।। ऐठाम रौदी भऽ गेल रहै आ डेढ़ बरख पछाति आएल रही।”
दादीक बात सुनिते रघुनी बाबा उठि कऽ बैसैत बजला-
“अझुका लोकक मने बदलि गेल अछि। जेकर देखा-देखीसँ बालो-बच्चा प्रभावित भऽ रहल अछि।”
बजैत-बजैत जहिना दादी-दुनियाँ बिसरि गेली तहिना सुनैत-सुनैत कथा-वक्ता-श्रोता जकाँ रघुनी बाबा जिनगीक बोनमे बोना गेला। एक मन औनाए लगलनि तँ दोसर मन गाबए लगलनि-
“सदा आनन्द रहे अही दुआरे मोहन खेले होरी हो।”
दादी दरबज्जासँ आँगन दिस गुनगुनाइत बढ़ली-
“कियो लुटाबए अपन महिमा।”
जुआनीक रंगमे रंगि रघुनी बाबा गाम दिस विदा भेला। दरबज्जाक बाट टपि गामक बाटपर पहुँचिते मनमे उठलनि- देखा चाही, केते नवतुरिया सभ देहपर रंग फेकैए आ केते जुआन-जहान अकाससँ अबीर उड़बैए। मुदा लगले मनमे उठि गेलनि, लोको लाज तँ छी। धिया-पुता केना रंग देत? किए ने देत, खेलाएत तँ अपनामे, मुदा छिच्चा उड़ि जे पड़त आेकरा की कहबै।
एका-एकी दादी परिवारक सभकेँ अपने मुहेँ कहलनि। बाबाक समाद दादी भरि मन बँटलनि। नीक-बेजाए दुनूक समीक्षा हुअ लगल। अन्त-अन्त यएह सभ बुझलक जे कहियो ने से पावनि दिन। बूढ़-पुरानक हुकुम छियनि, तँए यादि स्वरूप सुनि लेब नीके हएत। के कहलक अगिला होली देखता आकि नै। जौं देखबो करता तँ के कहलक जे पाँखि तोड़ि कऽ देखता आकि ओछाइन धेने देखता तेकर कोन ठेकान। मुदा ईहो बात मने-मन उठैत जे वएह देखता हमहीं नै देखिऐ। कम-सँ-कम तँ ई हएत किने जे सौंसे परिवार एकठाम बैस पवनिक दिन बिताएब। दादीकेँ पोती कहियो देलकनि जे आइ भानसो तोरे करए पड़तौं।
समैसँ किछु पहिने परिवारक सभ कियो दरबज्जापर पहुँचल। बाबा-दादीक बात तँए महादेव-पार्वतीक फागु सबहक मनमे घुमैत सबहक मुँह बन्न। सभ बाबा-दादीक बात सुनैले कान पाथि नजरि अँटकौने। रघुनी बाबाक मनमे उठलनि जे तिल-तण्डुल जौं फेंटा जाए तँ बिलगाएल जा सकैए मुदा जौं पानि-माटि फेंटा जाएत तखनि केना बिलगौल जाएत। तीन खाड़ी बीच परिवार अछि। सबहक अपन-अपन स्तर अछि, अपन-अपन जिनगी अछि। जिनगीएमे खुशीओ अबैत जाइत रहैए। मुदा जहिना लोक अपन नीक लेल सभ किछु करैए तहिना ने परिवारो लेल करैए। भलहिं परिवार पैघसँ छोटे किए ने भऽ गेल हुअए। फगुआ दिनक उमकीमे मन उमकि गेलनि। जहिना बर्खा पानिमे धिया-पुता उमकैए तहिना बबो-दादीक मन उमकए लगलनि। दादीकेँ बाबा टीप देलखिन-
“जइ साल दुरागमन भेल रहए आ परदेश गेल रही, से मन अछि आकि बिसरि गेलौं?”
बाबाक प्रश्नक उत्तर दादी केना नै देथिन। बाबाक ने रोच (धाख) मुदा परिवारक तँ गारजने। निचलासँ ऊपर छीहे। सिनेमाक कलाकार जकाँ दादी पोजमे बजली-
“लोक सुख बिसरि जाइ छै, दुख मोने रहै छै। किए ने मन रहत।”
दादीक पोज देखि छोटकी पर-पुतोहु अपन हालक दुरागमन बूझि बाबाक प्रश्नपर जोर देलक। पुतोहुक टॉट बोली सुनि दादीक मनमे उठलनि जे मुँहजोर पुतोहु अछि एकटा उत्तर देबै तँ दोसर दोहरा देत। मुँह नोचि कऽ खा जाएत। तइसँ नीक जे अपने मुहेँ कहए दियनि।
दादीकेँ हारि मानैत बूझि रघुनी बाबा लपकि प्रश्न पकड़ि बाजए लगला-
“कनियाँ, नव-कबरिए रही। मोँछ-दाढ़ीक पम्ह अबिते रहए। तीन सालसँ परदेश खटैत रही। जेठ मास दुरागमन भेले रहए। दुरागमनक तेसरे दिन मेड़िया सभ पू-भर जेबाक समए बनौलक। अपनो घरमे चूड़ा-भुसबा रहबे करए बटखरचा लऽ लेलौं। भाड़ा-भुड़ी लेल गोर लगाइबला रूपैआ रहबे करए। तेसरा दिन चलि गेलौं।”
जिज्ञासा करैत पुतोहु पुछलकनि-
“पएरे गेलखिन आकि गाड़ी-सवारीसँ।”
जेना गुड़ घावसँ पीज निकलै काल सुआस पड़ै छै तहिना बाबाक मनमे सेहो भेलनि। विह्वल होइत बजला-
“कनियाँ, निरमली तक रेलगाड़ीसँ गेलौं। तेकर बाद पूब दिसक रस्ता धेने कोसी घाटपर पहुँचलौं।”
“धार केना टपलखिन?”
“कनियाँ, जेठुआ समए रहै। धारक पेट खाली भऽ गेल रहै मुदा तैयो अगम पानि तँ रहबे करै। ओना फुलाइक समए भऽ गेल रहै मुदा फुलाएल नै रहए। बेसी नाव भदबरियामे डुमै। एक बेर अहिना भेल जे अपने गौआँक मेड़िया घुमैकाल डूमि गेलै।”
उत्सुक होइत पुतोहु पुछलकनि-
“केते गोरे रहथि?”
“तेरह-चौदह गोरे अपना गामक रहथि आर गोटे आन-आन गामक। चालिस-पैतालिस गोरे नावपर चढ़ल रहथि।”
“केते दिन पू-भर कमाइ लेल गेलखिन?”
मन पाड़ैत रघुनी बाबा कहलखिन-
“तेकर ठेकान अछि। मुदा तैयो बीस-पच्चीस बरख तँ गेलै हएब।”
“कएक दिने पहुँचै छेलखिन?”
“ऐबेर तीनियेँ दिनमे रंगैली पहुँच गेलौं। बजारसँ थोड़बे हटि कऽ पकड़ा गेल। चिन्हरबे गिरहत रहए।”
“जौं ओइठीम काज नै पकड़ैतनि तखनि की करितथिन?”
पुतोहुक प्रश्न सुनि रघुनी बाबाक जुआनी मनमे उठलनि। जोशमे बजला-
“की करितिऐ! कोनो कि ओतबे देखल-सुनल रहए। मोरंगमे नै काज भेटितए तँ आगू बढ़ि जैतिऐ। सिलीगुड़ी असाम, ढाका तक ठेका दैतिऐ। मुदा काज केने बिना नै अबितिऐ।”
“कोन काज करै छेलखिन?”
काजक नाओं सुनि बाबाक मन बौरा गेलनि। कहलखिन-
“कनियाँ, काजक कोनो ठेकान अछि। गिरहस्तौआ सभ काजक लूरि अछि। ओना धन रोपनी-कटनी आ पटुआ कटैले जाइ छेलौं।”
“केते दिन रहै छेलखिन?”
“सालमे दू-बेर जाइ छेलौं। घुमा-फिरा कऽ छह मास लगि जाइ छेलए। धन कटनीमे तँ एक-लगना काज रहै छेलै। मुदा पटुआ समैमे काज छिड़िया जाइ छेलए।”
मुँहपर एकटा आँगुर लैत पुतोहु पुछलकनि-
“एक-लगना काज केकरा कहै छथिन?”
पुतोहुक प्रश्न सुनि रघुनी बाबाक गुरुमन जागि उठलनि। नजरिपर नजरि दैत कहए लगलखिन-
“एक-लगना काज ओ भेल जे क्रमबद्घ चलैए। एकक बाद एक काज अबैए। जेना भानस करै काल चूल्हि पजारि बरतन चढ़बै छी। अदहन दइ छिऐ। पानि गरम होइए तखनि सिदहा लगबै छी। यएह क्रम एक-गलना भेल। मुदा जखनि रोटीओ पकाएब रहत, तरकारीओ बनाएब रहत आ भातो रान्हब रहत तखनि ओ काज छिड़िया जाएत। छिड़ियाएल काजमे अधिक भनसीओ आ चुल्हिओक जरूरति पड़ि जाइ छै। नै जौं भनसिआ असगरुआ रहल तँ छिगड़ी-तानमे पड़ि गेल।”
“एक-लगना काज केना करै छेलखिन?”
“पटुऐक कहै छी। पहिने ओकरा कटलौं। काटि कऽ जमा कऽ देलिऐ। ती-चारि दिनमे पत्ता झड़ि जाइ छेलै। तखनि ओकरा अँटियाहा बोझ बनबै छेलौं। पानि ठेकिना उघि कऽ लऽ जाइ छेलौं। पानिमे बाँसक खुट्टी पाटि कऽ, तीन-चारि छल्ली लगा दइ छेलौं एक-दोसराकेँ दबबो केलक आ ऊपरसँ माटिक चेका चढ़ा दइ छेलौं। पानिक तरमे सभ डुमि जाइ छेलै। गोरलाक बीस-पच्चीस दिनमे सीझ जाइ छेलै। तखनि ओकरा मुंगरीसँ झाड़ि-झाड़ि साफ करै छेलौं।”
“पटुआमे भरिगर काज की होइ छै?”
प्रश्न सुनि रघुनी बाबाक आँखि ढबढबा गेलनि। आँखि ढबढबाइते पानि पड़ल खजुरी जकाँ मधुर भऽ गेलनि। कहलखिन-
“कनियाँ, अखनि अहाँ बाल-बोध छी। दुनियाँक तीत-मीठ नै बुझलिऐए मुदा कहै छी। काजे जिनगी छी। तँए काजसँ सटबाक कोशिक हरिदम करी। हरिदम करैक मतलब ई नै जे भरि दिन देहे धुनी। जहिना राजमिस्त्री मकानक नक्शा बना मकान बनबैए तहिना काजोक छै। छोटे-काज नम्हर लग लऽ जाइ छै आ आगू मुहेँ टुस्कीएबो करै छै।”
“प्रश्न छूटि गेलनि बाबा?”
“कनियाँ, की कहब? तरकारी तँ ओलो छी जे गाछमे एकेटा होइए, जा कऽ खट दे उखाड़ि लेब। उखाड़ैमे जेते समए लगल ओइसँ कम समैमे सजमनि तोड़ल जा सकैए। मुदा सैकड़ो फड़ैबला सजमनि बिना देखने-सुनने टेबि केना सकै छी। टेबब असान काज तँ नै। मनमे दूटाक तुलना करब छी। तहूमे किछु एहेन होइत जे कमे उमेरमे फुफुआ कऽ नम्हर भऽ जाइत आ किछु लुलुआ कऽ बौना भऽ जाइत। जौं छोट जानि, छोड़ैत जाएब तँ ओ तरेतर जुआ जाएत, मेहनति डूिम जाएत। तँए हल्लुको काज भारी होइए।”
“बाबा, फेर भँसिया गेलखिन?”
“नै कनियाँ, भँसियाइ कहाँ छी। होइए जे हृदए फाड़ि अहाँ सबहक बीच छिड़िया दी आ अहाँ सभ तितिर जकाँ सभ पीब ली। मर्द बनि जखनि काज करए निकललौं, तखनि भरिगर की आ हल्लुक की। मुदा एकटा बात धियानमे जरूर रखक चाही जे कोन काजमे केते जोखिम उठबए पड़त। जइ काजमे जेते जोखिम होइ ओइमे ओते सतर्क रही। तर्के रस्ता बनबैए। पटुआ काजमे सभसँ भरिगर अछि पटुआ झाड़ि सोन बनौनाइ। जहिना एक-दोसर जिनगी पबैत तहिना डाँड़ भरि सड़ल पानिमे जइमे जोंक-ठेंगीक संग विषैला साँप सेहो रहैत। चानिपर टहटहौआ रौद, निच्चाँ डाँड़ भरि पानि। सर्द-गर्मक बीच शरीर। तैपर एक-लगना ठाढ़ भऽ कखनो एकटंगा ठेहुन बना पटुआ जड़ि जोड़ल जाइत, तँ कखनो वामा हाथमे उठा दहिना हाथे मुंगरीसँ झाड़ल जाइत। माछी-मच्छड़क तँ ठेकाने कोन।”
सिनेहासिक्त होइत पुतोहु पुछलकनि-
“केते दिनक पछाति घुमलखिन?”
“डेढ़ बरखपर घुमलौं। आेइ साल रौदी भऽ गेल रहै। रूपैआ पठा दिऐ आ अपने कमाय।”
“अनदिना, बिना सिजनक समैमे कोन काज करै छेलखिन?”
“कनियाँ, वएह समान सभ जेना- पटुआ, तोरी, धान इत्यादि देहातमे उपजै आ तैयार भऽ कऽ बजार अबै छेलै। बजारोमे काज बढ़ि जाइ छेलै। उठा काज करै छेलौं।”m m m
Subscribe to: Post Comments (Atom)


text:
वि दे ह विदेह Videha বিদেহ http://www.videha.co.in विदेह प्रथम मैथिली पाक्षिक ई पत्रिका Videha Ist Maithili Fortnightly e Magazine विदेह प्रथम मैथिली पाक्षिक ई पत्रिका नव अंक देखबाक लेल पृष्ठ सभकेँ रिफ्रेश कए देखू। Always refresh the pages for viewing new issue of VIDEHA.
जगदीश चन्द्र ठाकुर ‘अनिल’
४ टा गजल
(1)
हुनका सोझाँ लिबल ने भेल
‘प्रेम करैछी’ कहल ने भेल
हमरा मोनक चैन चोरेलौं
मुदा अहाँकें जहल ने भेल
छलै अशरफी ओत्तै गाडल
हमरा जैठाँ रहल ने भेल
केश माथमे जते,तते दुःख
गन’ चाहलौं गनल ने भेल
ठोहि पाड़िक’कियो कनै छल
घ’र बंद क’ पडल ने भेल
नोरहिसं लिखने छलीह ओ
चिट्ठी हमरा पढल ने भेल
बिना बहरके पद्य ‘अनिल’
कविता भेलै गजल ने भेल
(सरल वार्णिक बहर/वर्ण-11 )
(2)
युद्ध करू जुनि शोक करू
हे अर्जुन जुनि सोच करू
धर्मक्षेत्र कुरुक्षेत्रमे छी
पापक तीब्र विरोध करू
मित्र कियो नै शत्रु कियो नै
बुझियौ और संतोष करू
जीतू भोगू सुख धरतीक
अथवा स्वर्गक भोग करू
अहाँ आतमा अविनाशी छी
तन आ मोनक योग करू
सत्य और शांतिक जय हो
नूतन नित्य प्रयोग करू
जय हो जय हो पवित्रता
आउ एखन उद्घोष करू
(सरल वार्णिक बहर/वर्ण-10 )
(3)
वेद-पुराणक महिमा सभटा बूझल अछि
मुदा लोक हमरे करतबसं रूसल अछि
राति आ दिन ओझराएल रहै छी हम जैमे
इहो जाल त अपनहि हाथक बूनल अछि
भूमि-भवन गहना-गुडिया एफ डी सभटा
सोचि रहल छी की अरजल की लूटल अछि
ह्रदय कहैए ई अन्हार हटतै एकदिन
सपता-विपताकेर कथा सभ सूनल अछि
जे जागल अछि ओकरा खातिर भरि दुनिया
‘अनिल’ ओकर की जे सपनेमे डूबल अछि
(सरल वार्णिक बहर/वर्ण-17)
(4)
रावणकेर संहार केलौं अपने मनमे
रामक हम दर्शन कयने छी जीवनमे
पढबा-लिखबामे आनंद अबैत रहल
मोन रमल नै कतौ और किछु अर्जनमे
दूर रहैत एलौं सभदिन चौका-छक्कासं
लागल रहलौं शब्दक सागर-मंथनमे
माए बाबू दादी दादा नानी नाना मामी मामा
सभ क्यो छथि हमरा संगे शुभ चिंतनमे
कोना बिसरबै राति दिसंबर सोलहके
शाप सुनै छी निरभयाक ओइ क्रंदनमे
(सरल वार्णिक बहर/वर्ण-16)
ऐ रचनापर अपन मंतव्य editorial.staff.videha@gmail.com पर पठाउ।


text:
फेडरेशन टावर
फेडरेशन टावर (रूसी: БaшHя Фeдepaция) एकटा गगनचुम्बी इमारत वाला कम्प्लेक्स छी जे मस्को-शहर, मस्को, रूस मे निर्माण कएल गेल अछि। परियोजना सर्गेई शोबान आ पीटर स्वेजरद्वारा नियोजित कएल गेल छल। टावरसभक निर्माण २००३ मे शुरू भेल। तथापि, निर्माण बन्द करि देलक ई अगस्त २०११ मे फेरसँ शुरू कएल गेल आ एखन मध्य २०१६ मे पूरा होमए कऽ उम्मीद अछि।
निर्माण कार्य कम्पनी एईओन कर्पोरेसनद्वारा कार्यान्वयन कएल गेल अछि।
कम्प्लेक्समे एक मंच पर बनाएल गेल दुई टावरसभक होइत अछि। टावर इस्ट एक ९५ मञ्जिला संरचना अछि। टावर पश्चिम एक ६५ मञ्जिला संरचना अछि।
सितम्बर २००७ मे टावर फ्रांसीसी एलेन रबर्टद्वारा एकल रुपमे चढल गेल छल ।


text:
Thursday, June 7, 2012
चुनवाली :: जगदीश प्रसाद मण्डल
नीन्न टुटिते मखनी मोथीक बिछान समेटि ओसारक उत्तर-पूब कोनमे ठाढ़ कऽ निच्चाँ उतरए लागलि आकि सीढ़ीपर पिछड़ि गेलि। पाएर पिछड़िते हाथसँ ओसार पकड़ए चाहलक। मुदा जाबे सरिया कऽ ओसार पकड़ै-पकड़ै ताबे ओलतीमे खसि पड़लि। झलफल रहने कियो दोसर उठल नहि। थोड़बे पहिने एकटा छोटकी अछार भेल। घरक चारसँ ठोपे-ठोप पानि चुबतहि। सीढ़ीपरसँ खसिते मखनीक दहिना ठेहुनक जोड़ छिटकि गेलै। तत्काल छिटकब नहि बुझलक। एतबे बुझलक जे ठेहुन कट दऽ उठलहेँ। मनमे एलै जे कियो देखलक तँ नहि तेँ हाँइ-हाँइ उठए लागलि। जोशमे उठि तँ गेलि मुदा ठेहुनक कचकबसँ फेर ओसार पकड़ि सीढ़ियेपर बैसि गेलि। बैसिते मनमे बिचार उठए लागलै- केना मटकुरियाक बेटाक परबरिस चलतै....ढेरबा बेटी छै बिआह कन्ना करत.... अपना कमाइक कोनो लूरि नहि छैक.... बहुओ धमधुसरिये छै.... अपना खेत-पथार नहि छै.... गामक लोको तेहेन अछि जे केकरो कियो नीक नहि करैत.... हे भगवान कोन बिपत्ति दऽ देलह?
कने काल गुम्म रहि बेटाकेँ जोरसँ सोर पाड़ि कहलक- “मटकुरिया, रौ मटकुरिया?
दुनू परानियो आ दुनू धियो-पुतो निन्ने भेर। तेँ ने मटकुरिया उठल आ ने कियो दोसर। पुनः दोहरा कऽ मखनी जोरसँ बाजलि- “रौ बौआ, बौआ रौ। हम पिछड़ि कऽ खसि पड़लौं से उठिये ने होइए।”
धड़फड़ा कऽ उठैत मटकुरिया बाजल- “माए-माए, अबै छी।”
ताधरि फुलियो, कबुतरियो आ बेटोक नीन टुटल। कहि केवाड़ खोलि मटकुरिया दौगल माए लग आबि पुछलक- “केना कऽ खसलैं?”
पाछूसँ स्त्रियो आ बेटो-बेटी पहुँचल। बेटा तँ पाँचे बर्खक मुदा तैयो माए-बापक देखा-देखी करैत दादीकेँ पकड़लक। चारु गोटे उठा मखनीकेँ ओसारपर लऽ गेल। बिछान बिछा सुता देलक। कनी-कनी ठेहुन फुलए लगल। फुलब देखि फुलिया पतिकेँ कहलक- “अहाँ पहिने डाकडर बजा लाउ। हम ताबे कड़ू तेलसँ ससारि दै छियनि। बुच्ची घरसँ तेलक शीशी नेने आ।”
मटकुरिया डाॅक्टर ऐठाम बिदा भेल। तेलक शीशी अानए कबुतरी घर गेलि। तइबीच मंगनिया दादीकेँ कहए लगल- “आँइ गै बुढ़िया, एतने उपर से....।”
बेटाक मुँहपर फुलिया हाथ दऽ आगू बाजब रोकि देलक। मुदा पोताक बातसँ मखनीकेँ एक्को मिसिया दुख नहि भेल। मुस्की दैत बाजलि- “बिलाइ खसा देलक।”
शीशीक मुन्ना खोलिते कवुतरी आएल। दुनू माए-धी तरहत्थीपर तेल लऽ लऽ दुनू हाथमे मिला, दहिना पाएर-जाँघ सहित- मे ओंसइ लागलि। मखनीक ठेहुनक दर्द बढ़िते जाइत। जइसँ दुनू गोटेकेँ ससारब छोड़ि दै लेल कहलक। ताबत डाॅक्टरक संग मटकुरियो पहुँचल। मखनीक ठेहुन देखिते डाॅक्टर कहलखिन- “हिनका ठेहुनक जोड़ छिटकि गेल छन्हि। पलस्तर करबए पड़त। ताबत दर्द कम होइ ले इन्जेक्शन दऽ दै छियनि। पलस्तरक समान सभ मंगबए पड़त।”
एक्के-दुइये गामक जनिजाति पहुँचए लागलि। जनिजातिक संग धियो-पुता। लोकसँ मटकुरियाक आंगन भरि गेल। पलस्तरक समान मंगा डाॅक्टर पलस्तर करैत कहलखिन- “चिन्ता करैक बात नहि अछि। पनरह दिनमे ठीक भऽ जेतनि।” कहि अपन फीस लऽ चलि गेलाह। मुदा लोकक आबा-जाही लगले। रंग-विरंगक गपसँ अंगना गनगनाइत।
भरि दिन सभ तुर मटकुरिया भुखले रहि गेल। ने भानसपर ध्यान गेलै आ ने केकरो भूखे बूझि पड़लै। घरमे चूड़ा रहए। जे मंगनिया खेलक। बेर झुकैत-झुकैत अंगना खाली भेलै। खाली अपने पाँचो गोटे अंगनामे रहल। सबहक मनो असथिर भेलै। सभ -मटकुरियो, फुलियो आ कबुतरियो- अपना-अपना ढ़ंगसँ सोचए लगल। ओना कहियो-काल, सासुकेँ मन खराब भेने वा कतौ गाम-गमाइत गेने, फुलिये चून बेचए जाइत। सभ काज बुझले तेँ मनमे बेसी चिन्ता नहि। चिन्ता खाली एतबे जे कहुना सासु माने माएक परान बचि जाइन। मुदा खुशी बेसी। सोलह बर्खसँ सासुर बसै छी मुदा अखन धरि घरक गारजन नहि बनलौं। लोककेँ देखै छिऐ जे सासुर अबिते अपन जुइत लगबए लगैत अछि। भगवान हमरो दहिन भेलाह। आब हमहूँ गार्जन बनब। घरक गारजन तँ वएह ने होइत जे कमाइत अछि। जे उपारजने नै करत ओ घरक जुतिये-भाँति की लगौत। अगर जँ लगेबो करत तँ चलतै केना? छुच्छ हाथ थोड़े मुँहमे जाइत छैक। काजक अपन रस्ता होइत अछि। जे केनिहारे बुझैत। बिनु केनिहार जँ जुतिये लगौत तँ ओ या तँ दुरि हेतै वा गरे ने लगतै। ओना अखन फुलियाक घरोबला आ सासुओ जीविते, तँए गारजनियो हाथमे आएब कठिन। मुदा तैयो आशा। अखन धरि सिन्नुरो-टिकुली लेल खुशामदे करै छलि, से आब नहि करै पड़तै। तँए खुशी।
कबुतरीक मनमे ऐ दुआरे खुशी होइत जे जते लूरि दादीकेँ अछि ओते लूरि गाममे केकरो नहि अछि। मुदा कमाइक तेहेन भुत लगि गेल छै जे जइ दिन मरत तही दिन छोड़तै। सभ लूरि संगे चलि जेतै। तँए नीक भेलै जे अवाह भऽ गेल, आब तँ अंगनामे रहत। जखने अंगनामे रहए लगत तखने एका-एकी सभ लूरि सीखए लगब। मुदा दादीएकेँ की दोख देबै। भरि दिन दस सेरक छिट्टा माथपर नेने बुलैत अछि तँ देह-हाथ दुखेबे करतै। साँझखिन कऽ थाकल-ठहिआएल अबैए असुआकेँ पड़ि रहैए। से आब नञि हेतै। निचेनसँ पावनियो-तिहारक विधि-विधान आ गीतो-नाद सीखब। एत्तेटा भऽ गेलौंहेँ, ने अखन तक एक्कोटा गीत अबैए आ ने बिआह-दुरागमनक अड़िपन बनौल होइ अए। कअए दिन मनमे अबैए जे मालतिये जकाँ हमहूँ अपन गोसाँइ घरक ओसारमे पुरैनिक लत्ती, कदमक गाछ लिखी। से लुरियो रहत तब ने। साँझू पहरकेँ जते खान जतै छिऐ तते खान समयो भेटैए ते नहिये होइए। किएक तँ बिछानपर पड़िते ओंघा जाइए। जँ पुछबो करै छिऐ तँ ऐ गीतक पाँति ओइ गीतमे आ अोइ गीतक भास ऐ गीतमे कहए लगैत अछि। जइसँ किछु सीखि नहि पबैत छी।
मटुकलालकेँ ऐ दुआरे खुशी होइत जे बेटा-पुतोहुक रहैत बूढ़ि माए एते खटए से उचित नहि। मुदा कहबो केकरा करबै। हमरा कोनो मोजर दइए। दूटा धिया-पुता भेल। बेटिओ बिआह करै जोकर भऽ गेलि मुदा हमरा बच्चे बुझैए। हम की करु। तँए भगवान जे करै छथिन से नीके करै छथिन। भने आब भारी काज करै जोकर नहि रहलि। जे अपनो बुझत आ मनाही करबै तँ मानियो जाएत। मरैक डर केकरा नै होइ छै। तहूमे बूढ़-बुढ़ानुसकेँ। तँए मने-मन खुश। लोक हमरा तड़िपीबा बूझि बुड़िबक बुझए। तँए की हम बुड़िबक छी। कियो बुझैए तँ बुझऽ। जहिया बाबू मुइलाह तहिया जते भार कपारपर आएल, से कियो आन सम्हारि दइए। की अपने करै छी। पसिखन्ने जाइ छी तँ की लुच्चा-लम्पटक संग बैसि पीबै छी जे चोरी-छिनरपन्नी सीखब। या तँ असकरे बैसि कऽ पीबै छी या बड़का लोक लग बैसि कऽ पीबै छी। बड़का लोेकक मुँहमे सदिखन अमृत रहैत छैक। रमानन्द बाबूसँ गियनगर लोक ऐ इलाकामे दोसर के अछि। तिनकासँ हमरा दोस्ती अछि। हुनकर ओ बात हम गिरह बान्हि नेने छी जे जहिना कियो जनमैए, बढ़ि कऽ जुआन होइए। जुआनसँ बूढ़ भऽ मरि जाइत अछि। ई तँ दुनियाँक नियमे छिऐ। सभकेँ होएत। जे नहि बुझत ओ नहि बुझह। मुदा हम तँ ओएह मानै छी। फेर माए दिस नजरि घुरलै। मने-मन सोचए लगल जे माइयक पाएर टुटब कोनो अनहोनी थोड़े भेलै। ई तँ भगवानक लीले छियनि। भगवान कखनो अपना सिर अजस लेताह। कोनो ने कोनो कारण भइये जाइत छैक। तइले हमरा दुखे किए हएत। जहिना एते दिन बीतल तहिना आगुओ बीतत। एते दिन जहिना माएकेँ, बेचि कऽ घुमैत काल, आगूसँ पथिया आनि दै छलिऐ तहिना आब घरोवालीकेँ आनि देबै। कियो हमरा देखा दिअ तँ जे एक्को दिन हमरा काजमे नागा भेल। गोसाँइ डूबै बेर, कतौ रही, कतवो पीबि कऽ बुत्त रही मुदा तँए की अपन काज कहियो छोड़ैत छी।
मटकुरिया परिवारक खानदानी जीविका चूनक। महिला प्रधान रोजगार। किएक तँ चूनक बिक्री अंगने-अंगने होइत। शुद्ध गमैआ व्यवसाय। ने चून बनबैक समान बाहरसँ अनै पड़ैत आ ने बेचैक असुविधा। गामक अधिकांश परिवारमे चूनक खर्च। कियो पान खाइत तँ कियो तमाकुल। दुनूमे चूनक जरुरत। चून बनाएबो कठिन नहि। डोका जरा कऽ बनैत। अन्नेक कोठी जकाँ डोको जरबैक कोठी होइत। मुदा अन्नक कोठीमे उपर छोट मुँह, अन्न ढारैक लेल बनाओल जाइत, जखन कि चूनक कोठीक उपरका भाग खुलल रहैत। निच्चाँक मुँह दुनूक एक्के रंग। कच्चो मालक कमी नहिये। किएक तँ गरीब-गुरबा लोक डोकाक मांस खाइत। मांसो पवित्र। किएक तँ डोका माटि खा जीवन-बसर करैत। डोकेक उपरका भागसँ चून बनैत।
चूनक बजारो गामे-घर। बिरले गोटे घरमे चूनक खर्च नहि होइत, नहि तँ सबहक घरमे होइत। पहिने मटकुरियाक दादी-परदादी चून बेचैत छलि, मुइलाक पछाति माए बेचए लागलि। सात दिनक सप्ताहमे पाँच दिन मखनी भौरी गामे-गामे करैत। एक-एक गाममे एक-एक दिनक पार बनौने। आठ दिन खर्चक हिसाबसँ सभ कियो चून कीनैत। सभ काज अन्दाजेसँ। अन्दाजेसँ चूनो दैत आ अन्दाजेसँ -धान-मड़ुआ- बेचो लैत। कोनो हरहर-खटखट नहि। किएक तँ मनक उड़ान छोट। ने कोठा-कोठीक इच्छा, ने सुख-भोगक। बान्हल मन तँए मात्र मनुक्ख बनि जीबै टाक इच्छा।
बजारोक प्रतियोगिता नहि। कारोबारमे छीना-झपटी नहि। किएक रहतै। जहिना जातिक शासन तहिना समाजक दंडात्मक रुखि। समाजमे निश्चित जाति निश्चित काजसँ बान्हल। एकक काज दोसर नहि करैत, तँए लक्कड़-झक्कड़ कम। जेना डोम, नौआ, धोबि, बरही कुम्हार इत्यादिक अपन-अपन जीविकाक धंघा। जे कड़ाइसँ पालन होइत। दुनू बिन्दुपर। कराओलो जाइत आ करबो करैत। सीमित क्षेत्रक बीच कारोबार। कियो अतिक्रमण नहि करैत। जँ कहीं-कतौ अतिक्रमण होइत तँ जातिक बीच ओकर फरिछौट होइत। तँए सभ अपन-अपन सीमाक भीतर रहैत। हँ, ई बात जरुर होइत जे सीमाक भीतर भैयारीक बँटबारासँ विभाजित होइत। मुदा मटकुरियाक परिवार एक पुरिखियाह, तँए एहेन प्रश्ने नहि। रोजगारोक लेल तहिना। सबहक अपन-अपन सीमित क्षेत्र। एक क्षेत्रमे दोसरक प्रवेश बर्जित। मुदा बेर-बेगरतामे एक-दोसराकेँ भार दऽ समाजक काजमे बाधा उपस्थिति नहि हुअए दैत।
चून बेचि मखनी सिर्फ परिवारे नहि चलबैत। महाजनियो करैत। किएक तँ सोलहो आना श्रमे पूँजी। मेहनत कऽ डोका एकत्रित करैत। डोका जरा कऽ चून बनबैत। आ अन्नसँ चून बदलैत। चूनक कीमतो अलग-अलग। जइठाम गरीब लोक चुनक कम कीमत दैत तहिठाम सुभ्यस्त किछु बेशिये दैत। पाँचे गोटेक परिवार मखनीक। कते खाएत। तँए फजिलाहा अन्न सवाइपर लगबैत। सेहो बिना लिखा-पढ़ीक। मुँह जवानी। जइसँ किछु उपरो होइत किछु बुड़ियो जाइत। पाँच गाममे मखनीक कारोबार। अगर जँ ऐ सँ आगू कारोबार बढ़बए चाहत तँ सम्हारले ने होइत। किएक तँ डोका जमा करैसँ चून बनबै धरि, दू दिन समए लगि जाइत। आठे दिनपर बिक्रीक बीट घुमैत। तँए पाँच गामसँ बेशी गाम सम्हारब कठिन।
टाँग अवाह होइते मखनी चून बेचब छोड़ि देलक। मुदा परिवारक रोजगार बन्न नहि भेलै। आब फुलिया बेचए लागलि। चिन्हार गाम चिन्हार गहिकी। तँए कतौ बाधा नहि। मुदा मखनीक महाजनी बुड़ि गेल। किएक तँ पाँचो गाममे पाँच गोटे ऐठाम अपन धान-मड़ुआ रखैत छलि, ओइठामसँ ओइ गाममे सवाइ लगबैत छलि। अपन आवाजाही बन्न भेने बिसरि गेलि। लेनिहारो बिसरि गेल। मुदा तइ लेल मखनीक मनमे दुख नहि भेलै। खुशिये भेलै। खुशी ऐ दुआरे भेलै जे जावत देहमे ताकत छलै ताबत अपनो, परिवारो आ दोसरोकेँ खुऔलौं। जिनगीक सार्थकता ऐ सँ बेशी की हएत। यएह ने धर्म छी। धर्ममय जिनगी बना बुढ़ाड़ी धरि जीवि लेब, ऐ सँ बेशी की चाही। तँए मने-मन खुशी।
समए आगू बढ़ल। कारोबारक रुपो बदलल। केना नहि बदलैत? समयोक तँ कोनो ठेकान नहि। कोनो साल अधिक बरखा होइत तँ कोनो साल रौदी। अधिक वर्षा भेने तँ अधिक डोकाक वृद्धि होइत। मुदा रौदीमे कमि जाइत। बिसबासु कारोबारक लेल वस्तुक उपलब्धि अनिवार्य। जे आब नहि भऽ पबैत। मुदा समयो तँ पाछू मुहे नहि आगू मुँहे ससरत। पत्थर-चून बजारमे आबि गेल। पर्याप्त वस्तुक उपलब्धि भऽ गेल। बाजारो बढ़ल। जइठाम उमरदार लोक तमाकुल-पान सेवन करैत छलाह तहिठाम आब स्कूल-कओलेजक विद्यार्थी सेहो करै लगल। ततबे नहि बाल-श्रमिक सेहो करए लगल। गामे-गाम चौक-चौराहा बनि गेल। जइसँ चाह-पान खेनिहारो बढ़ल। ओना तमाकुल-पानक अतिरिक्त पान-पराग, शिखर, रंग-विरंगक गुटका सेहो बढ़ि गेल। तेकर अतिरिक्त सार्वजनिक उत्सब सेहो बढ़ल। परिवारक मांगलिक काज बिआह, मूड़न, सराध, सेहो नमहर भेल। जइसँ पान-तमाकुलक खर्च बढ़ल। तँए चुनोक खर्च कते गुणा बढ़ि गेल।
मखनीक जगह फुलिया लेलक। ओना घरक रोजगार तँए फुलियोकेँ किछु सीखैक जरुरत नहि। सभ बुझले। सासुक रहितौं, कहियो-काल फुलियो बेचए जाइत छलि। किएक तँ जहि दिन मखनी नैहर जाइत तइ दिन फुलिये बेचैयो जाइत आ डोका आनि-आनि चूनो बनबैत। मुदा आब चून बनबैक रुपे बदलि गेल। लोको डोकाक चूनक बदला पत्थर-चून खाए लगल। ओना अखनो बुढ़-पुरान सभ पाथरक चूनकेँ घटिया बुझैत। जे तेजी डोकाक चूनमे होइत ओ पाथरक चूनमे नहि। मुदा हारल नटुआ की करत।
चून बेचैक रुपो बदलल। अखन धरि जे अंदाजसँ बिक्री होइत छल ओ आब तौल कऽ हुअए लगल। बेचक जगह पाइ लेलक। ओना अन्नोक चलनि सोलहन्नी समाप्त नहिये भेलहेँ। आब ओतबे अन्न पड़ैत जे आन ठाम रखैक जरुरत फुलियाकेँ नहि होइत। पाइ बौगलीमे रखैत आ अन्न पथियामे। ओना कर्जखौक सेहो कमल। किएक तँ समएक आगू बढ़ने खाइ-पीबैक उपाए सेहो लोककेँ भेल। बोइन सेहो सुधरल। पाइक आमदनी किसानोकेँ हुअए लगल। लोकक पीढ़ियो बदलल। जइसँ विचारोमे बदलाव आएल।
समएक आगू बढ़ने कारोबार असान भेल। जइसँ मटकुरियाक परिवार सेहो आगू मुँहे ससरल। मुदा मटकुरिया जहिनाक तहिना रहि गेल। पहिने जे मटकुरिया माएक संग डोका अनैत छल ओ आब एक्के ठाम बजारसँ चून कीनि कऽ लऽ अबैत अछि। सुखल चून। सुखल चूनकेँ गील बनबैमे सेहो अधिक फीरिसानी नहिये।
फागुन मास। शिवरातिक तीनि दिन पछाति। धुरझार लगन चलैत। मेला जकाँ बरिआती चलैत। अंग्रेजीबाजा आ लाउडस्पीकरक अवाजसँ वायुमंडल दलमलित। आइ सबेरे -आन दिन चारि बजे- मटकुरिया पसिखाना विदा भेल। समइयो सोहनगर। झिहिर-झिहिर हवा चलैत। अकासमे जहिना चिड़ै गीत गबैत तहिना हवामे गाछ-बिरीछ नचैत। पसिखाना पहुँचते मटकुरियाकेँ पासी कहलक- “भैया, आइ निम्मन बसन्ती माल अछि, खजुरिया नहि ताड़क।”
पासीक बात सुनि मटकुरियाक मनमे खुशी उपकल। मने-मन सोचलक जे दू गिलास आरो बेसी चढ़ा देबै, बाजल- “तब तँ आइ जतरा नीक बनल अछि।”
पासी- “अहाँ तँ हमर पुरान अपेछित छी भैया, तँए दू गिलास ओहिना मंगनिये पिआएब।”
दू गिलास मंगनी सुनि मटकुरिया सोचलक जे पहिल दिन छिऐ तँए आन दिनसँ कम केना लेब? यात्रा तँ पहिलुके दिन नीक होइ छै। बेचाराकेँ सगुन केना दुरि करबै। मुस्की दैत कहलक- “बड़बढ़ियाँ। अपनो मिला कऽ नेने आबह।”
वसन्ती ताड़ी, पीबिते मटकुरियाकेँ रंग चढ़ए लगल। ताड़ी पीबि मटकुरिया सोझे, पसिखन्नेसँ, पत्नीकेँ माथ परक पथिया अानए दछिनमुँहे बिदा भेल। गामक दछिनवरिया सीमापर ठाढ़ भऽ आगू तकलक। जते दूर नजरि गेलै तइ बीच कतौ पत्नीकेँ अबैत नहि देखलक। कनी-काल पाखरिक गाछ लग ठाढ़ भऽ सोचए लगला जे आगू बढ़ी वा एतै रुकि जाइ। अंग्रेजी बाजा आ लाउडस्पीकरक फिल्मी गीत कानमे पैसि-पैसि मनकेँ डोलबैत। मन पड़लै अपन बिआह। बिआह मन पड़िते फुलियाक रूप आगूमे ठाढ़ भऽ गेलै। गुनधुन करैत सोचलक जे ऐठाम ठाढ़ भऽ कऽ समए बिताएब, तहिसँ नीक जे आरो थोड़े बढ़ि जाइ। आगू बढ़ल। किछु दूर आगू बढ़लापर पत्नीकेँ अगिला गाम टपि अबैत देखलक। बाधो कोनो नमहर नहि। फुलियाक नजरि सेहो मटकुरियापर पड़ल। दुनूक डेग तेज भेल। तेज होइक दुनूक दू कारण। मटकुरियाक मनमे जे जते जल्दी लगमे पहुँचब तते जल्दी भार उतरतै। जखन कि पसीनासँ नहाएल फुलियाक मनमे शान्ति। शान्ति अबिते पथिया हल्लुक लगए लगलै। दुनूक मनमे कतेको नव-नव विचार अाबए लगलै।लग अबिते मटकुरिया धोतीक ढट्ठा सरिऔलक। किएक तँ माथपर भारी एलासँ डाँड़क धोती डाँड़मे बैसि जाइत। ढट्ठा सरिया गमछाक मुरेठा बान्हि दुनू हाथसँ पकड़ि फुलियाक माथ परक पथिया अपना माथपर लेलक। माथपर लैते किछु कहैक मन मटकुरियाकेँ भेल। मुदा किछु बाजल नहि। किएक तँ फेर मनमे एलै जे बेचारी थाकल अछि, तँए मन अगिआइल होएत। हो ने हो किछु करुआएल बात बाजि दिअए। जखन कि एकाएक माथ परक भार उतरलासँ फुलियाक मन हल्लुक भेल। मुदा ओहो किछु बाजलि नहि, ओहिना देह कठिआएल। आगू-पाछू दुनू बेकती घर दिस बिदा भेल। जते आगू बढ़ैत तते फुलियाक मन हल्लुक होइत आ मटकुरियाक मन भारी। पत्नीसँ किछु कहैक विचार मटकुरियामे कमए लगल। जना मुँह खोललासँ भारी बढ़त। मुदा जना-जना आगू बढ़ैत तना-तना फुलियाक देहो-हाथ सोझ होइत आ पतिकेँ किछु कहैक मन सेहो होइत। मुदा किछु बजैत नहि। किएक तँ पति-पत्नीक बीच गप्पक आनंद तखन होइत जखन दुनूक मन सम -ने बेसी सुख आ ने बेसी दुख- होइत। से अखन धरि दुनूक –-मटकुरिया आ फुलियाक- बीच नहि भेल। एते काल फुलियाक माथपर पथिया रहने मन पीताएल तँ आब मटकुरियाक हुअए लगल। ने फुलिया पतिकेँ किछु कहैत आ ने मटकुरिया पत्नीकेँ। मुदा बीच रस्ता बाध अबैत-अबैत दुनूक मुँहसँ हँसी निकलल। पथिया नेनहि मटकुरिया पाछू घुमि कऽ तकलक तँ देखलक जे फुलिया मुस्किया रहल अछि। फुलियोक नजरि मटकुरियाकेँ मुस्किआइत देखलक। एक टकसँ एक-दोसरपर आँखि गरौने अपन जिनगी देखए लगल।
Subscribe to: Post Comments (Atom)


text:
मजदुर !!!
भगवान क असिम कृपा स अहा भेलौ धनवान !!
मुदा भुखा निर्बस्त्र आर निर्धन सहो छैथ इन्सान !!
भुख स छटपटा रहल छै,निर्धन ख्याला एक टा रोटि !!
मुदा धनक लोभ स खुली नै रहल अछी अहा क पोटि !!
भुखा प्यासा निर्बत्र मे करु अपन अन्न धन्न दान !!
तखने ह्याब अहा सबकेर नजैर मे महान् !!
दुख:भुख आ विपति सहके बईनगेल छै गरिब क मजबुरी !!
दु टुक्रा रोटि ख्यालेल खुन आ पसिना बहाके करैया मजदुरी !!
मजदुरक श्रम स उब्जैया फलफुल तरकारी आ बिभिन्न अन्न !!
मालिक भजाईय धनवान मुदा श्रमिक रही जाईय निर्धन !!
आदमी नै छै अहाक नजैर मे नोकर चाकर आर मजदुर !!
निर्धन गरिब पर हुक्मत करैछी कहाँ भेलौ अहा निस्ठुर !!
नै देखाऊ अईठाम ककरो झुठा रुवाब आर साख !!
एकदिन जईरके भ ज्याब अहु अई माटीमे राख !!
कंकर पाथर थाली मे भेटत् भुख स जौं अहा छ्टपटयाब !!
मुठी बांधके जग मे एलि हाथ पसाइरके ज्याब !!
कविता क रचैता:-प्रभात राय भट्ट
Photo 1


text:
मनुक्ख दौग रहल अछि मचल अछि आपा-धापी
जतए केकरो कियो ने चिन्ह रहल अछि
एहेन नगर आ पाथर हृद्य सॅं दूर
एखने होइए जे दौगल चलि जाएब गाम।।
लोहाक छड़ आ सीमेंट कंक्रीट सॅं बनल
ओना तऽ ई एकटा आधुनिक महानगर अछि
मुदा शहरक एहि आपा-धापी मे
मनुक्खक हृद्य जेना पाथर भऽ गेल अछि।।
किएक मचल अछि आधुनिकताक ई हरविड़ो ?
कि भेटत एहि सॅं कियो ने किछू बूझि रहल अछि
जेकरे दूखू रूपैयाक ढ़ेरी लेल अपसियॉंत रहैत अछि
पाथर हृद्य मनुक्ख मानवताक मूल्य केने अछि जीरो।।
लिफट लागल उ दसमंजिला मकान
एक्के फलैट पर रहितौ लगैत छी अनजान
ओ अड़ोसी हम पड़ोसी मुदा
एक दोसर के नहि कोनो जान-पहचान।।
कहू एहेन कंक्रीटक शहर कोन काजक
आधुनिकताक काल कोठरी अछि साजल
एहि चमचमाईत कोठरी मे कियो ने केकरो चिन्ह रहल अछि
रूपैयाक खातिर आबक मनुक्ख की कि ने कऽ रहल अछि।।
अतियौत-पितियौत ममियौत-पिसियौत जेकरा देखू
अपने मे मगन चिन्हा परिचे सॅं कोन काज
आधुनिकताक काल कोठरी मे आब
अनचिन्हार भऽ गेलाह जन्मदाता बूढ़ माए-बाप।।
शहरक एहेन अमानवीय आपा-धापी देखि केॅं
पसीज गेल हमर हृद्य
एहेन अनचिन्हार नगर छोड़ि केॅं मोन होइए
एखने आब दौगल चलि जाएब गाम।।
हे यौ भलमानुस आधुनिक मनुक्ख
एहेन अनचिन्हार नगर ने नीक
एहि कंक्रीटक महल सॅ एक बेर तऽ देखू
गामक कोनो टूटली मरैया बड्ड नीक।।
मनुक्ख एक दोसर के चिन्ह रहल अछि
चिड़ै चुनमून चॅू चॅू कए रहल अछि
रस्ता-पेरा निश्छल प्रेमक धार बहि रहल अछि
हरियर-हरियर खेत-पथार आई सोर कऽ रहल अछि।।
टूटलाहा टाट खर-पतारक किछू घर
जतए नहि कियो अनचिन्हार नहि कोनो डर
चौवटिया लग फरैत अछि खूम आम
एहने नगर के औ बाबू लोग कहैत छैक गाम।।
लेखक:- किशन कारीग़र
परिचय:- जन्म- 1983ई0(कलकता में) मूल नाम-कृष्ण कुमार राय ‘किशन’। पिताक नाम- श्री सीतानन्द राय ‘नन्दू’ माताक नाम-श्रीमती अनुपमा देबी।मूल निवासी- ग्राम-मंगरौना भाया-अंधराठाढ़ी, जिला-मधुबनी (बिहार)। हिंदी में किशन नादान आओर मैथिली में किशन कारीग़र के नाम सॅं लिखैत छी। हिंदी आ मैथिली में लिखल नाटक आकाशवाणी सॅं प्रसारित एवं दर्जनों लघु कथा कविता राजनीतिक लेख प्रकाशित भेल अछि। वर्तमान में आकशवाणी दिल्ली में संवाददाता सह समाचार वाचक पद पर कार्यरत छी। शिक्षाः- एम. फिल(पत्रकारिता) एवं बी. एड कुरूक्षेत्र विश्वविद्यालय कुरूक्षेत्र सॅं।


text:
इ पुरस्कार दू चरण मे पूरा कएल जाएत जकर विवरण एना अछि--------
पहिल चरण-----------हरेक मास मे प्रकाशित गजल, रुबाइ, कता, फर्द, समीक्षा, आलोचना, समालोचना, इतिहास ( गजल, रुबाइ, कता, फर्द आदिक) मे सँ एकटा रचना चूनल जाएत जे सालक बारहो मास चलत (साल मने १ जनवरी सँ ३१ दिसम्बर) ।
एहि तरहें चयन कर्ता लग अंतिम रूप सँ बारह रचना प्राप्त हेतन्हि।
दोसर चरण------ चयनकर्ता अंतिम रुप सँ मे प्राप्त रचना के ओकर भाव, व्याकरण आदिक आधार पर एकटा रचना चुनताह, जे अंतिम रुप सँ मान्य हएत आ ओकरे इ पुरस्कार देल जाएत।
रचना चुनबाक नियम-------------
१) रचना अनिवार्य रुपें "अनचिन्हार आखर"http://anchinharakharkolkata.blogspot.com/ पर प्रकाशित होएबाक चाही। जँ कोनो रचनाकारक रचना अन्य द्वारा प्रस्तुत कएल गेल छैक सेहो मान्य हएत।
२) रचना मौलिक होएबाक चाही। जँ कोनो रचनाक अमौलिकता पुरस्कार प्राप्त भेलाक बाद प्रमाणित हएत तँ रचनाकार सँ अबिलंब पुरस्कार आपस लए लेल जाएत आ भविष्य मे एहन घटना के रोकबाक लेल " अनचिन्हार आखर" कानूनी कारवाइ सेहो कए सकैत अछि।
३) रचना चयन प्रकिया के चुनौती नहि देल जा सकैए।
४) एहन रचनाकार जे मैथिलीक रचना के अन्य भाषाक संग घोर-मठ्ठा कए लिखैत छथि से एहि पुरस्कारक लेल सवर्था अयोग्य छथि, हँ ओहन रचनाकार जे मैथिली आ अन्य भाषा मे फराक-फराक लिखैत छथि तिनकर रचना के पुरस्कार देल जा सकैए, बशर्ते कि ओ अन्य पात्रता रखैत होथि।
५) पहिल चरणक प्रकिया हरेक मासक ५ सँ १० तारीखके बीच आ दोसर चरण हरेक तिला-संक्रान्ति के पूरा कएल जाएत।
६) एहि पुरस्कारक चयन पूर्णतः आन-लाइन होएत ।
७) रचनाकार कोनो देशक नागरिक भए सकैत छथि।
८) " अनचिन्हार आखर"क संस्थापक एहि पुरस्कार मे भाग नहि लए सकैत छथि।
९) पुरस्कार राशिक घोषणा बाद मे कएल जाएत।


text:
१२. पञ्जी प्रबंध-गजेन्द्र ठाकुर
पञ्जी प्रबंध
पंजी-संग्राहक- श्री विद्यानंद झा पञ्जीकार (प्रसिद्ध मोहनजी)
श्री विद्यानन्द झा पञीकार (प्रसिद्ध मोहनजी) जन्म-09.04.1957,पण्डुआ, ततैल, ककरौड़(मधुबनी), रशाढ़य(पूर्णिया), शिवनगर (अररिया) आ’ सम्प्रति पूर्णिया। पिता लब्ध धौत पञ्जीशास्त्र मार्त्तण्ड पञ्जीकार मोदानन्द झा, शिवनगर, अररिया, पूर्णिया|पितामह-स्व. श्री भिखिया झा | पञ्जीशास्त्रक दस वर्ष धरि 1970 ई.सँ 1979 ई. धरि अध्ययन,32 वर्षक वयससँ पञ्जी-प्रबंधक संवर्द्धन आ’ संरक्षणमे संल्गन। कृति- पञ्जी शाखा पुस्तकक लिप्यांतरण आ’ संवर्द्धन- 800 पृष्ठसँ अधिक अंकन सहित। पञ्जी नगरमिक लिप्यान्तरण ओ’ संवर्द्धन- लगभग 600 पृष्ठसँ ऊपर(तिरहुता लिपिसँ देवनागरी लिपिमे)। गुरु- पञ्जीकार मोदानन्द झा। गुरुक गुरु- पञ्जीकार भिखिया झा, पञ्जीकार निरसू झा प्रसिद्ध विश्वनाथ झा- सौराठ, पञ्जीकार लूटन झा, सौराठ। गुरुक शास्त्रार्थ परीक्षा- दरभंगा महाराज कुमार जीवेश्वर सिंहक यज्ञोपवीत संस्कारक अवसर पर महाराजाधिराज(दरभंगा) कामेश्वर सिंह द्वारा आयोजित परीक्षा-1937 ई. जाहिमे मौखिक परीक्षाक मुख्य परीक्षक म.म. डॉ. सर गंगानाथ झा छलाह।
द्वितीय छठि
वृद्ध पितामह राधानाथ झाक श्वसुर माड़रि वलियास मूलक इन्द्रपति झाक बालक धनपति झा होएताह से एहि प्रकारे गणना – धनपति-=१, जमाय=राधानाथ= २, तनिक बालक कंटीर=पीताम्बर=४, शशिनाथ-कन्या=६
तृतीय छठि
(अनुवर्तते)
(c)२००८. सर्वाधिकार लेखकाधीन आ’ जतय लेखकक नाम नहि अछि ततय संपादकाधीन।
विदेह (पाक्षिक) संपादक- गजेन्द्र ठाकुर। एतय प्रकाशित रचना सभक कॉपीराइट लेखक लोकनिक लगमे रहतन्हि, मात्र एकर प्रथम प्रकाशनक/ आर्काइवक/ अंग्रेजी-संस्कृत अनुवादक ई-प्रकाशन/ आर्काइवक अधिकार एहि ई पत्रिकाकेँ छैक। रचनाकार अपन मौलिक आऽ अप्रकाशित रचना (जकर मौलिकताक संपूर्ण उत्तरदायित्व लेखक गणक मध्य छन्हि) ggajendra@yahoo.co.in आकि ggajendra@videha.co.in केँ मेल अटैचमेण्टक रूपमेँ .doc, .docx आ’ .txt फॉर्मेटमे पठा सकैत छथि। रचनाक संग रचनाकार अपन संक्षिप्त परिचय आ’ अपन स्कैन कएल गेल फोटो पठेताह, से आशा करैत छी। रचनाक अंतमे टाइप रहय, जे ई रचना मौलिक अछि, आऽ पहिल प्रकाशनक हेतु विदेह (पाक्षिक) ई पत्रिकाकेँ देल जा रहल अछि। मेल प्राप्त होयबाक बाद यथासंभव शीघ्र ( सात दिनक भीतर) एकर प्रकाशनक अंकक सूचना देल जायत। एहि ई पत्रिकाकेँ श्रीमति लक्ष्मी ठाकुर द्वारा मासक 1 आ’ 15 तिथिकेँ ई प्रकाशित कएल जाइत अछि।


text:
आब आबी असली चर्चा पर ।तीनू गोटे चलि गेला गाम छोडि़ कें ,कहि के ई गेला कि अहां के करोड़ रूपया क' संपति आ ईज्जत-प्रतिष्ठा देने जाइत छी ।आ बाबू ,ई करोड़ टका एहन खतरनाक भेल कि पूछू नइ ।तीन-तीन ,चारि-चारि पुश्तक पुरान कुटुम सब आबि जेता आ बिना हफ्ता बितेने हटता नइ ।जत्ते कुटमैती क' जंजाल ,बहिने नइ दीदी आ पितामहक बहिन सब जंजाल हमरे पर ।नानी गांव आ हमर बापक नानी गांव आ बापे नइ पितामहक ननियौत सब सेहो फरिछौट करबा लेल हमरे ओहि ठाम एता ।आब बूझू जे गाम मे रहनै मोश्किल ।
कहबा लेल ई कि हम धूरी छी ।हमरे पर सबक नाचनए ।हमहीं सबक केंद्र ,समस्त परिधि ,विस्तारक मूल विंदू हमही ।वाह रे वाह ,ई साहित्यिक भाषा वौआ दोसर कें कहियहीं ,बहुत रास थोपड़ी आ वाह-वाह मिलतौ ।सब सहबाक लेल हमहीं ,सब भोगबा क' लेल हमहीं ,तों सब बस भोजक निमंत्रित आ हम हरदि-हींग सँ ल' के पात-पानि तक सबक ठीकेदार ।एतबे नइ तोरा सब कें गेलाक बाद पात फेकबाक जिम्मेवारी सेहो हमरे ।आ यदि नइ फेक सकब त' ओइ विषेन गंध सँ के बचायत हमरा ।


text:
रेल मंडल के डीआरएम कहला कि पूरा देश के बड़का स्टेशन क' पर्यटन क' बढ़ावा देबाक आर स्वच्छता अभियान चलेबाक लेल पिछले दिन रेल मंत्रालय के निर्देश पर एक कार्यक्रम केर आयोजन कायल गेल छल। एहि आयोजन म' कटिहार रेल मंडल के न्यू जलपाईगुड़ी स्टेशन क' स्वच्छता म' दसवां स्थान भेटल। कटिहार रेल मंडल के डीआरएम उमाशंकर सिंह कहला कि रेलवे लगातार अप्पन यात्रि सभक सुरक्षा के संग - संग सुविधा के मसला पर बेसी सँ बेसी ध्यान देबाक प्रयास म' लागल अछि।
डीआरएम कहला कि बाहर के लोग सभक मोन म' एहि इलाका केर स्टेशन सभक ल'के गंदगी बला परिकल्पना होयत छैन्ह लेकिन यात्रि सभक सहयोग केँ कारण कटिहार आर किशनगंज क' पूरा बिहार म' इ उपलब्धि हासिल भेल अछि।


text:
हमर मुस्कीक तर झाँपल करेजक दर्द देखलक नहि इ जमाना।
सिनेहक चोट मारूक छल पीडा जकर बूझलक नहि इ जमाना।
हमर हालत पर कहाँ नोर खसबैक फुरसति ककरो रहल कखनो,
कहैत रहल अहाँ छी बेसम्हार, मुदा सम्हारलक नहि इ जमाना।
करैत रहल उघार प्रेमक इ दर्द भरल करेज हमरा सगरो,
हमर घावक तँ चुटकी लैत रहल, कखनहुँ झाँपलक नहि इ जमाना।
मरूभूमि दुनिया लागैत रहल, सिनेहक बिला गेल धार कतौ,
करेज तँ माँगलक दू ठोप टा प्रेमक, किछ सुनलक नहि इ जमाना।
कियो "ओम"क सिनेहक बूझतै कहियो सनेस पता कहाँ इ चलै,
करेजक हमर टुकडी छींटल, मुदा देखि जोडलक नहि इ जमाना।
(बहरे-हजज)


text:
सरकार कए नहि भेट रहल अछि उच्च माध्यमिक स्कूल लेल शिक्षक
समदिया
पटना । उच्च माध्यमिक स्कूल लेल सरकार कए शिक्षक नहि भेट रहल अछि। खास क पटना मे स्थिति बेसी खराब अछि। एहि ठाम जे माध्यमिक आ उच्च माध्यमिक स्कूल मे शिक्षक क नियोजन क प्रक्रिया चलि रहल अछि आ रिक्ति क अनुसार अभ्यार्थि सब आवेदन क रहल छथि ओ देखला स बुझाइत अछि जे एहि बेर सेहो जिला परिषद आ नगर निगम क उच्च माध्यमिक स्कूल मे भौतिकी समेत किछु विषय लेल शिक्षक क पद खाली रहि जायत। सीट बहुत अछि जखन कि आवेदन क संख्या बहुत कम।
पटना मे माध्यमिक मे 855 आ उच्च माध्यमिक मे 970 रिक्ति अछि। पटना जिला परिषद क उच्च माध्यमिक स्कूल मे भौतिकी शिक्षक पद लेल 92 रिक्त पद अछि, एहि पद लेल केवल एकटा आवेदन प्राप्त भेल अछि। पटना नगर क उच्च माध्यमिक स्कूल मे शिक्षक क रिक्ति 15 अछि, आवेदन एक अभ्यर्थी। एहिना उच्च माध्यमिक स्कूल मे गणित विषय मे 90 रिक्ति अछि, मुदा आवेदन सिर्फ तीनटा। रसायन मे 83 सीट अछि, मुदा 10 टा अभ्यथि आवेदन केलथि अछि। नगर निगम क उच्च माध्यमिक मे 10 के आगू आवेदन नौ प्राप्त भेल। वनस्पति विज्ञान विषय लेल 18 रिक्ति अछि मुदा 12 अभ्यथि आवेदन केलथि।
प्रमुख तिथि
मेधा सूची क प्रकाशन : 16 अगस्त
मेधा सूची मे आपत्ति : 17 अगस्त से 02 सितम्बर
निराकरण की तिथि : 09 सितम्बर तक
फाइनल मेधा सूची : 13 सितम्बर तक
नियुक्ति प्रक्रिया : 15 से 19 सितम्बर


text:
इन्डोनेसिया
इन्डोनेसिया (i/ˌɪndəˈniːʒə/ in-də-nee-zhə या /ˌɪndoʊˈniːziə/ in-doh-nee-zee-ə), आधिकारिक नाम गणतन्त्र इन्डोनेसिया (इन्डोनेसियाली: Republik Indonesia Indonesian pronunciation: [rɛpʊblik ɪndonesia]) दक्षिण पूर्व एसिया आ ओसिनियामे स्थित एक देश अछि । १७,५०८ द्वीप स बनल एहि देशक जनसङ्ख्या लगभग २३ करोड अछि, ई विश्वक चारिम सब सँ बेसी जनसङ्ख्या बाला देश छी आ दुनियामे सब सँ बेसी मुस्लिम आबादी बाला देश छी । ई देशक राजधानी जकार्ता छी । ई देशक भौगोलिक सीमा पपुवा न्युगिनी, पूर्वी टिमोर आ मलेसिया सँ मिलैत अछि, आउर एही देशक नजदिकी देशसभ सिङ्गापुर, फिलिपिन्स, अस्ट्रेलिया आ भारतक अन्डमान आ निकोबार द्वीप समूह क्षेत्र सामिल अछि ।
विषय सूचीसभ
जनसङ्ख्या[सम्पादन करी]
इतिहास[सम्पादन करी]
भूगोल[सम्पादन करी]
राज्यनीति[सम्पादन करी]
अर्थतन्त्र[सम्पादन करी]
धर्म[सम्पादन करी]
जीवनशैली[सम्पादन करी]
अन्य सम्बन्धित विषयसभ[सम्पादन करी]
सन्दर्भ सूची[सम्पादन करी]
बाह्य जडीसभ[सम्पादन करी]
- इन्डोनेसिया विकिभोएज सँ यात्रा सहयोगी
- इन्डोनेसिया सँ सम्बन्धित मिडिया विकिमिडिया कमन्समे सेहो अछि।


text:
लेखक - जगदीश चन्द्र ठाकुर "अनिल" .......... हमर रचित मैथिली गीत,गजल,कविता,लेख आ समिक्षा केर ब्लॉग ............ Written by Jagdish Chandra Thakur "Anil"
Wednesday, 27 June 2012
बेटी
सऽमधि एला बनि-ठनि कऽ / मैथिली गीत -डहकन
गजल सुनायब
अहाँ अगुतायब गजल सुनायब |
उड़ि-उड़ि आयब गजल सुनायब |
हमहूँ चुकायब गजल सुनायब |
गंगा बनायब गजल सुनायब |
कतहु पड़ायब गजल सुनायब |
घुरि–घुरि आयब गजल सुनायब |
सपन सजायब गजल सुनायब |
Thursday, 14 June 2012
अहाँ जे रुसलियै
शशिकांतजी-सुधाकांतजीक चिठ्ठी
७.३.८४
प्रिय अनिलजी,
जय मैथिली |
कुशल छी एवं कुशलापेक्षी |
अहाँक पत्र भेटल | बड प्रसन्नता भेल जे अहाँ लहेरियासराय आबि रहल छी |
आशा अछि जे शीघ्र भगवतीक कृपासं अहाँ एहि ठाम आयब | कारण आब एते
पियास लागल अछि जे जुनि पूछू | पूरा संकल्पलोक परिवार प्रतीक्षामे अछि |
आशा अछि अहाँ सपरिवार प्रसन्न होयब |
नव-नव गीत एवं लयक संग हम सब आशा करैत छी जे अहाँ आबि रहल छी |
अहांक
शशिकांत
सुधाकांत
उमाकांत
कमलकांत
भाइ साहेब ( श्री राज मोहन झा)क़ चिठ्ठी
सावित्री-कुटीर
घग्घाघाट रोड,पटना -८००००६
२.५.०१
प्रिय अनिलजी,
आशा जे सानंद होयब |
अहाँ अपन १८.२क पत्र द्वारा सूचना देने रही जे सदस्यता शुल्क मनीआर्डर द्वारा जा रहल अछि |
मुदा से अद्यावधि नहि भेटल अछि | कृपया पता लगाबी |
आरम्भक अगिला अंक एखन धरि नहि बहार भ' सकल अछि | गाम पर जे
छोट भाय रहै छलाह, तिनक आकास्मिक देहावसान सं गाम परक व्यवस्था आदिमे व्यस्त भ' जाय
पड़ल, आबो छी | तें लिखाई-पढाईक काजमे व्यवधान आबि गेल अछि |
शेष कुशल |
अहांक
राजमोहन


text:
Sunday, 14 February 2016
पद्य - १६० - चकोर (बाल कविता)
चकोर (बाल कविता)
अहाँ नील गगन केर चन्दा,
हम छी धरतीक चकोर ।
गाबै छथि ई गीत भाइजी,
भऽ कऽ बड़ भाव-विभोर ।।*१
शायद जिनगीमे भैय्या,
देखल ने कहियो चकोर ।
जँ देखता तँऽ फेर ने कहता,
हम धरतीक चकोर ।।*२
रातिमे बैसल एकटक चानकेँ,
देखल करैछ चकोर ।
साहित्यक छी कोर−कल्पना,
साँच ने एहिमे थोड़ ।।*३
छोट लोल आ छोटकी मूरी,
बड़की टा केर पेट छै ।
छोटकी दूटा पाँखि उड़ए नहि,
सौंसे देह बस पेट छै ।।*२
तित्तिर बटेर सनि लड़ैछ ईहो,
करैछ मनुक्खक मनोरंजन ।
इएह कारणेँ राष्ट्र-चिड़ै कहि,
पाक करैतछि अभिनन्दन ।।*४
संकेत आ किछु रोचक तथ्य -
*१ *२ - मैथिली सहित समस्त भारतीय साहित्यमे चान आ चकोरक उपमा-उपमेय रूपी उदाहरण प्रसिद्ध अछि । ओहने एकटा गीत केओ भाइसाहेब गाबैत छलाह आ ताहि पर आँगनक छोट मुदा नटखट भाए-बहीन सभक ई कटाक्ष भरल उक्ति अछि । ओ सभ गीतक भाव नञि बूझि शाब्दिक अर्थकेँ ध्यानमे राखि कटाक्ष कऽ रहल अछि जे चकोरक तँऽ सौंसे देहमे खाली पेटे छै तखन भाइजी ओकरा अपनासँ तुलना कोना कऽ रहल छथि; शायद भाइजी कहियो चकोर नञि देखने छथि ।
*३ - मैथिली सहित समस्त भारतीय साहित्यमे चान आ चकोरक जे खिस्सा-पिहानी बताओल गेल अछि से बस साहित्यिक प्रलाप थिक । ओहिमे वास्तविकता लेशमात्रो नञि अछि ।
*४ - बटेर आ तित्तिर जेकाँ चकोर केर लड़ाएब सेहो किछु समुदायमे प्रसिद्ध अछि । तेँ ओ मनोरंजक पक्षीक श्रेणीमे आबैत अछि । पाकिस्तानक ओ राष्ट्रिय चिड़ै अछि ।
मैथिली पाक्षिक इण्टरनेट पत्रिका “विदेह” केर 195म अंक (01 फरबरी 2016) (वर्ष 9, मास 98, अंक 154) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
पटना। केन्द्रीय विश्वविद्यालय क नामाकरण पर आब हंगामा शुरू भ गेल अछि। मानव संसाधन मंत्री कपिल सिब्बल दूनू विश्वविद्यालय क नाम उतरी आ दक्षिणी बिहार विश्वविद्यालय रखबाक घोषणा केलथि अछि। किछु लोक एकर विरोध शुरू क देलथि अछि। विरोध केनिहार लोकक कहब अछि जे पहिने केन्द्रीय विश्वविद्यालय खोलबा पर आ आब एकर नाम पर सिब्बल ओछी राजनीति क रहल छथि। विरोध केनिहारक कहब अछि जे मंत्री नामकरण क माध्यम स बिहार कए दू भाग मे बांटबाक प्रयास क रहल छथि। एहन मे नामकरण पर उठल विवाद स आब एहि विश्वविद्यालय लेल एकटा नव संकट पैदा भ गेल अछि। गया आ मोतिहारी मे विश्वविद्यालय क नामाकरण पर केन्द्रीय मंत्री सिब्बल द्वारा प्रस्तावित नाम पर प्रतिक्रिया व्यक्त करैत आंदोलनकारी सबहक कहब अछि जे मोतिहारी मे विश्वविद्यालय क नाम महात्मा गांधी आ गया क पंचानपुर मे विश्वविद्यालय क नाम महात्मा बुद्ध अथवा भगवान विष्णु क नाम पर रखबाक चाही।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
शुक्रवार, 30 नवंबर 2012
सोमवार, 26 नवंबर 2012
vidyapati parvak bhel shubharambh
दरभंगा, 25 नवम्बर (मिआसं)। तृदिवसीय मिथिला विभूति पर्वक शुभारम्भ सोमकेँ एमएलएसएम कालेजक परिसरमे भेल। एहि अवसरपर स्वास्थय मंत्री अश्वनी कुमार चौबे दीप जरा कार्यकर्मक शुभारम्भ केलनि। एकरा बाद ओ बाबा विद्यापति, आर्चाय सुरेन्द्र झा सुमन आ बाबा नागार्जुनक प्रतिमापर माल्यापर्ण के लनि। कार्यकर्मक शुरूआत बाबा विद्यापतिक गोसाउनिक रचना ‘जय-जय भैरवीसँ’ डा. ममता ठाकुर केलनि। पाहुन सभक स्वागतमे सुषमा झा ‘मंगल मय दिन आजु हे पाहुन छथि आएल’ गीत गौलनि। स्वागत भाषण करैत एलएनएमयू केर कुलपति समरेन्द्र प्रताप सिंह कहलनि जे बाबा विद्यापति अवहट्ट भाषामे रचना कऽ मैथिली भाषाकेँ देश-विदेश भरिमे प्रस्द्धि देयौलनि। हुनकर गीतमे कतौ राधा-कृष्णक श्रृंगार देखबा लेल भेटैत अछि तँ कतौ प्रेमी-प्रेमीकाक विरह। संस्थानक महासचिव एहि अवसरपर राज्य सरकारसँ माङ केलनि जे राज्यक एक मात्र भाषा मैथिलीमे विद्यालयसँ लऽ उच्च स्तरीय धरि शीक्षा भेटक चाही।
बिहारी हेबा सँ पहिने मैथिल छी: विनोद ना. झा
मिथिला विभूति पर्वक अवसरपर बेनीपट्टी विधायक विनोद नारायण चौधरी कहलनि जे मिथिला वासी बिहारी हेबासँ पहिने मैथिल छथि। ओ कहलनि जे मिथला आइ धरि विकास नञि केलक एहिमे दुनू पक्षक दोष अछि। राज्य सरकार कतेक करत। जा धरि मिथिला वासी नञि जगता ता धरि उचित सम्मान नञि भेटत। ओ कहलनि मिथिला वासी बेसीक चाह नञि करै छथि। जहिना बंङालमे बङालीकेँ, असममे असमियाकेँ , पञ्जाबमे पञ्जाबीकेँ , महराष्ट्रमे मराठीकेँ आ अन्य राज्यक भाषाकेँ अपना राज्यमे भेटैत अछि तहिना मैथिलीकेँ मिथिलामे सेहो भेटक चाही।
आठ गोटेकेँ कएल गेल सम्मानित
एहि अवसरपर विद्यापती सेवा संस्थान द्वारा आठ गोट विभूतीकेँ मिथिला रत्नसँ सम्मानित कएल गेल। एहि मे स्व. दरबारी दास, डा. शिवकान्त पाठक, डा. वीणा ठाकुर, रमाकान्त राय रमा, डा. किशोर नाथ झा, डा. चन्द्रमोहन झा, डा. मोहन मिश्र, श्रीमती शौम्य साह छथि। उल्लेखनीय अछि जे संस्थान प्रत्येक बरख मिथला रत्नसँ विद्वान सभकेँ सम्मानित करैत अछि।
शनिवार, 24 नवंबर 2012
रुबाइ
शुक्रवार, 23 नवंबर 2012
विदेह मैथिली पद्य
बुधवार, 7 नवंबर 2012
गजल
करेजक बात नै कहियो बनल एतय
कियो सुनलक कहाँ मोनक कहल एतय
सुखायल गाछकेँ पटबैसँ की हेतै
फरत कोना जखन गाछे जरल एतय
हँसी कीनैत रहलौं सदिखने ऐठाँ
लए छी हम नुका आत्मा मरल एतय
लिखलकै भाग्य बिधि सबहक अलग कलमसँ
कपारक गप कियो नै पढि सकल एतय
गडै पर शूल "ओम"क आह नै निकलै
भऽ गेलौं सुन्न काँटे टा गडल एतय
बहरे-हजज
मफाईलुन (ह्रस्व-दीर्घ-दीर्घ-दीर्घ) - ३ बेर प्रत्येक पाँतिमे
मंगलवार, 6 नवंबर 2012
समन्वय २-४ नवम्बर २०१२ इण्डिया हैबीटेट सेन्टर भारतीय भाषा महोत्सव SAMANVAY 2-4 November 2012 IHC INDIAN LANGUAGES' FESTIVAL/ २ नवम्बरकेँ प्रारम्भ भेल -ज्योतिरीश्वर पूर्व विद्यापतिक जीवनपर आधारित "उगना रे" पर कथक नृत्यांगना शोभना नारायणक नृत्य लोककेँ मंत्रमुग्ध केलक/ ३ नवम्बरकेँ मैथिलीमे ब्राह्मणवाद, ज्योतिरीश्वरपूर्व विद्यापति आ मैथिलीमे प्रेमक गीतपर भेल बहस
-२ नवम्बरकेँ प्रारम्भ भेल -ज्योतिरीश्वर पूर्व विद्यापतिक जीवनपर आधारित "उगना रे" पर कथक नृत्यांगना शोभना नारायणक नृत्य लोककेँ मंत्रमुग्ध केलक
- ३ नवम्बरकेँ मैथिलीमे ब्राह्मणवाद, ज्योतिरीश्वरपूर्व विद्यापति आ मैथिलीमे प्रेमक गीतपर भेल बहस -बहसमे भाग लेलनि उदय नारायण सिंह नचिकेता, देवशंकर नवीन, विभा रानी आ गजेन्द्र ठाकुर; आ मोडेरेटर रहथि अरविन्द दास -आकाशवाणी दरभंगा, हिन्दी अखबार सभक दरभंगा संस्करण, सी.आइ.आइ.एल. , साहित्य अकादेमी, नेशनल बुक ट्रस्ट आ अंतिका- मिथिला दर्शन, जखन-तखन, विद्यापतिकेँ पाग पहिरा कऽ विद्यापति पर्व केनिहार चेतना समितिक पत्रिका घर बाहर, झारखण्ड सनेस आदिक मैथिली साहित्यकेँ ब्राह्मणवादी बनेबाक प्रयासक विरुद्ध गएर ब्राह्मणवादी समानान्तर धाराक चर्च गजेन्द्र ठाकुर द्वारा भेल भेल -ज्योतिरीश्वर पूर्व गएर ब्राह्मण विद्यापति आ ज्योतिरीश्वरक पश्चात बला कट्टर संस्कृत-अवहट्ठ बला विद्यापतिक बीच अन्तर गजेन्द्र ठाकुर रेखांकित केलन्हि ऐ सँ पहिने हिनी आ मणुपुरीक कार्यक्रम सेहो भेल
_MAITHILI -LOVE's OWN LANGUAGE03 NOVEMBER 2012


text:
पटना : रेल राज्य मंत्री केएच मुनियप्पा कहला अछि जे दीघा स आर.ब्लाक तक सड़क निर्माण लेल दीघा-पटना रेलवे लाइन क हस्तानांतरण राज्य सरकार कए शीघ्र क देल जाएत। एकरा लेल मुख्यमंत्री नीतीश कुमार स गप भेल अछि। जमीन क बदला जमीन मांगल जा रहल अछि ताकि हाजीपुर मुख्यालय आ स्टेशन क विकास भ सकए।
रेल राज्य मंत्री रविदिन पूर्व मध्य रेल क्षेत्र मे चलि रहल विकास कार्य क समीक्षा करबा लेल बिहार आयल छलाह। समीक्षा क बाद आयोजित संवाददाता सम्मेलन मे ओ कहला जे दीघा, मुंगेर आ कोसी मे बनि रहल मेगा पुल निर्माण क कार्य समय पर पूरा करबा लेल अगिला साल मार्च क बाद पूरा राशि द देल जाएत। ज्ञात हुए जे 16 साल बाद कांग्रेस कए रेल मंत्रालय भेटल अछि। सब राज्य मे समान रूप स विकास क कार्य करबाक दावा करैत मंत्री कहला जे पुल निर्माण लेल केन्द्र सरकार अपन हिस्सेदारी क 54 फीसद राशि द देलक अछि जखनकि 46 फीसद राज्य सरकार कए देबाक अछि। छपरा क बेला मे रेल पहिया फैक्ट्री स उत्पादन शुरू हेबाक सूचना दैत ओ कहला जे इ एकटा पैघ उपलब्धि अछि।
ओ कहला जे 12म वित्त आयोग मे रेलवे दिस स विकास कार्य पर 40 हजार करोड़ क राशि खर्च करबाक योजना अछि। रेलवे आठ साल मे 1000 किमी नव रेल लाइन क निर्माण कार्य केलक अछि। बिहार कए आठ आठ साल मे 142टा नव ट्रेनें भेटल अछि। जखनकि 86टा ट्रेन कए विस्तार आ 28टा क बारंबारता बढ़ाउल गेल अछि।
मुनियप्पा कहला जे शीघ्र हरनौत क कैरेज मरम्मत कारखाना, सोनपुर क डेमू शेड आ समस्तीपुर क वर्कशाप क निर्माण कार्य पूरा क लेल जाएत। पाटलिपुत्र स्टेशन क निर्माण मे 72 करोड़ क राशि खर्च कैल गेल अछि। एहि ठाम स शीघ्र ट्रेन दौड़त। मुख्यमंत्री नीतीश कुमार स एहि संबंध मे गप भेल अछि। नीतीश कुमार स लंबित रेल परियोजनाओं पर विस्तृत चर्चा कैल गेल अछि आ रेलवे दिस स एकरा शीघ्र पूरा करबाक आश्वासन देल गेल अछि। आश्चर्य विषय रहल जे मुनियप्पा मढोरा और मधेपुरा रेल इंजन कारखाना क विषय मे कोनो जानकारी नहि देलथि, ओतहि स्थानीय पत्रकार सेहो एहि संबंध मे हुनका स कोनो प्रश्न नहि केलथि। गौरतलब अछि जे मधेपुरा स जयदू अध्यक्ष सांसद छथि आ इ परियोजना लालू अपन कार्यकाल मे देने छथि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
पटना : उत्तर बिहार मे बाढ़ स भ रहल तबाही पर नियंत्रण आ पाइन क उपयोग सिंचाई लेल बूढ़ी गंडक-नोन-बाया-गंगा लिंक योजना क विस्तृत परियोजना प्रतिवेदन (डीपीआर) स्वीकृति लेल केंद्रीय जल आयोग क सुपुर्द क देल गेल अछि। योजना कए तेरहम वित्त आयोग मे वित्तीय सहायता लेल शामिल क लेल गेल अछि। डीपीआर, नेशनल वाटर डेवलपमेंट एजेंसी तैयार केलक अछि। केंद्रीय जल आयोग क स्वीकृति क बाद प्रस्ताव योजना आयोग कए पढाउल जाएत। ओकर स्तर स जांचोपरांत स्वीकृति क बाद कार्य प्रारंभ भ जाएत । योजना लागू भेला पर पर 4214 करोड़ व्यय अनुमानित अछि। एकर तहत 71 किलोमीटर लंबाई मे चैनल निर्माण होएत। चैनल क माध्यम स बाढिक दौरान बूढ़ी गंडक नदी क 492 क्यूसेक पाइन नोन आ बाया नदी होइत गंगा नदी मे जाएत। नेपाल स आयल नदी मे मानसून क शुरुआत मे बाढ़ आबि जाइत अछि। एहि अवधि मे गंगा नदी क जलस्तर काफी नीचे रहैत अछि। एहन स्थिति मे बूढ़ी गंडक नदी क जलस्तर बेसी रहबा पर पाइन गंगा मे देल जा सकैत अछि। एहि स बूढ़ी गंडक क प्रवाह कम होएत आ बाढि स भ रहल तबाही कए नियंत्रित कैल जा सकत। योजना क मूर्त रूप देबा पर बेगूसराय, समस्तीपुर आ खगड़िया जिला क 1 लाख 26 हजार हेक्टेयर मे सिंचाई भ सकत। एहि स गरमा क खेती कए बढ़ावा भेटत। जल संसाधन मंत्री विजय कुमार चौधरी क कहब अछि जे राज्य क नदी सब कए एक दोसर स जोडबा क देशभरि मे इ पहिल योजना होएत। एहि सअतिरिक्त सिंचाई क्षमता सृजित कैल जा सकत संगहि बाढि नियंत्रित सेहो भ सकत। नदी जोड़ योजना क स्थिति: कोहरा -चंद्रावत लिंक : प्री फीजिवलिटी रिपोर्ट तैयारी क प्रक्रिया मे । प्रस्तावित लागत 168.89 करोड़। पश्चिम आ पूर्वी चंपारण जिला कए भेटत लाभ। बागमती-बूढ़ी गंडक वाया बेलवाधार : पीपीआर तैयार । लागत 125.96 करोड़। शिवहर,सीतामढ़ी आ मुजफ्फरपुर जिला कए भेटत लाभ। कोसी-गंगा लिंक : चैनल निर्माण 10 किलोमीटर , लागत 88.93 करोड़, पीपीआर क तैयारी। खगड़िया,भागलपुर जिला कए भेटत लाभ। कोसी बेसीन क पानी कोसी-मेची लिंक केनाल क माध्यम स महानंदा बेसीन मे ट्रांसफर । लागत 88.93 करोड़। पीपीआर क तैयारी। चैनल निर्माण 120.15 किलोमीटर। लाभान्वित जिला सुपौल, सहरसा, अररिया, किशनगंज आ पूर्णिया।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
Friday, August 10, 2012
शिव कुमार झा "टिल्लू"- लेबर पेन
शिव कुमार झा "टिल्लू" १९७३-
शिव कुमार झा ‘‘टिल्लू”, पिताक नाम- स्व. काली कान्त झा ‘‘बूच”, माताक नाम स्व. चन्द्रकला देवी, जन्म तिथिः ११-१२-१९७३, शिक्षाः स्नातक (प्रतिष्ठा), जन्म स्थान मातृक मालीपुर मोड़तर, जि. बेगूसराय, मूलग्रामः ग्राम-पत्रालय- करियन, जिला- समस्तीपुर, पिन: ८४८१०१, संप्रतिः प्रबंधक, संग्रहण, जे. एम. ए. स्टोर्स लि., मेन रोड, बिस्टुपुर, जमशेदपुर- ८३१ ००१, अन्य गतिविधिः वर्ष १९९६सँ वर्ष २००२ धरि विद्यापति परिषद समस्तीपुरक सांस्कृतिक गतिवधि एवं मैथिलीक प्रचार-प्रसार हेतु डॉ. नरेश कुमार विकल आ श्री उदय नारायण चौधरी (राष्ट्रपति पुरस्कार प्राप्त शिक्षक) क नेतृत्वमे संलग्न। प्रकाशित कृति- क्षणप्रभा (कविता-संग्रह) आ अंशु (समालोचना)|
लेबर पेन
सालक पहिल दिन। कविजी भाेरेसँ नव वर्ष मनएबाक प्रकियामे लागल छलाह। चौपाड़िपर सँ सिया झाक प्रसिद्ध पेड़ा एक पसेरी आनल गेल। सुधीर कामति नन्दन बाबाक जिरातमे फूलकोबी लगौने छलाह। ओइ खेतक टटका फूलकोबी तीन सेर कीन लेलनि। गामक किछु इष्ट-मित्र सबहक चाह पार्टीक आयोजन करबाक छलनि। कवि जीक नव रूपसँ अर्द्धांगिनी परेशान भऽ कऽ पुछलनि- “पहिने तँ नव वर्षक विरोध करैत छलौं, हमरा सबहक लेल नवका साल शक् संवत आ होरी थिक आब की भऽ गेल?”
“चन्द्रकला, एना नै अकचकाउ, समैक संग हमरो चलऽ पड़त। जखन सभ लोक पहिल जनवरीकेँ स्वीकार कऽ लेलक तँ हम पाछाँ केना रहब। समैसँ आगाँ नै चलबाक चाही मुदा बेसी पाछाँ रहब सेहो ठीक नै।”
कवि जीक तर्कक आगाँ श्रीमती गुम्म। दलानपर लोकक जुटान होमए लागल। पेड़ा, पकौड़ीक संग-संग मकयवाड़ी लीफक चाह। रमाश्रय जी, लक्ष्मी चौधरी, बैजू भाय, राधाबाबू, नागो बाबा, भोला साहुजी सन कवि जीक इष्ट-मित्रक संग-संग नवतुरिया पिरही आ किछु समाजक पछातिक लोक सभ सेहो टी पार्टीक आनंद लऽ रहल छलाह। गामक डाॅक्टर यशोदा पाठक दलानक आगाँसँ झटकल जाइत छलाह। कविजी हाक देलनि- “यशोदा भाय, कनेक सन जलपान कऽ लिअ।” डॉक्टर साहेब कहलनि- “भैया, हम घुुरि कऽ अबैत छी। हरिजन टोलमे सुकेशर मोचीक पुतोहुकेँ लेबर पेन भऽ रहल छन्हि, कनेक सन जल्दीमे छी।”
लेबर पेनक नाओं सुनिते राधाबाबू विस्मित होइत बजलाह- “कविजी, ई लेबर पेन तँ बुझैत छी जे प्रसव पीड़ाकेँ कहल जाइछ मुदा लेबरक अर्थ होइत अछि मजदूर तखन मातृसुखक अनुभूति-पीड़ाकेँ लेबर पेन किअए कहल जाइत अछि?”
कविजी फँसि गेलाह, गुम्म! लक्ष्मी चौधरी बीच-बचाव करैत बजलाह- “घबराउ नै राधा कक्का, कोनो एहेन प्रश्न बनबे नै कएल जकर उत्तर कवि जी नै दऽ सकैत छथि।”
चाहक चुस्की लैत कविजी बजलाह- “अर्थयुगक आधारपर समाजक पाँच गोट वर्ग होइत अछि- कुलीन वा सामन्त जैमे समाजक अगिला पाँति रहैत छथि जेना राजनेता, पैघ-पैघ व्यापारी, अधिकारी आदि। दोसर वर्ग श्रमपोषी छैक जैमे कर्मचारी, सीमान्त खेतिहर आदि राखल जा सकैछ। तेसर वर्ग भेल श्रमजीवी- जनिक योजना मात्र एक दिवसीय होइत अछि। आजुक दिन कमाएब आ आइ खाएब ओ नै तँ भूत देखैत छथि आ ने भविष्य। चारिम वर्ग होइत अछि चाटुकार आ कोढ़ियाक। ऐ वर्गमे पहिल लोकक चमचाक संग-संग शरीरसँ दुरूस्त भिखमंगाकेँ सेहो राखल जाए। पाँचम वर्ग होइत अछि मजबूर वर्ग। ऐ वर्गमे साधन-विहीन अस्वस्थ, अपंग आ शिक्षासँ दूर यायावर लोकनि छथि। एे संसारमे व्यथित जीवन मात्र दू वर्गक होइत छन्हि। श्रमजीवी आ मजबूर वर्गक। मजबूर वर्ग तँ कोनो रूपेँ अपन जीवनसँ संतुष्ट रहैत छथि, किएक तँ कोनो विशेष चाह नै छन्हि मुदा श्रमजीवीक जीवन अत्यन्त दु:खमय। जँ कोनो दिन बीमार पड़ि जेताह तँ अगिला दिन परिवारमे उपवास। अपने दुनू परानी एकादशी मानि मात्र जल ग्रहण कऽ कहुनो रैन काटि सकैत छथि मुदा नेनाक लेल.... कोनो साधन नै।”
“अंग्रेज बड़ बुद्धिजीवी जाति होइत अछि। भारत वर्ष सन गरीब राष्ट्रमे राज केलक। एक समए छल जे ब्रिटिश गन्ध लागब स्वाभाविक। श्रमजीवीक व्यथा देखि क्रूर अंग्रेजी आत्मा िनश्चित पघिल गेल हेतै। तँए संसारक सभसँ पैघ दर्द प्रसव पीड़ाकेँ श्रमजीवीक पीड़ासँ जोड़ि अंग्रेज “लेबर पेन”क आविष्कार केलक। प्रसव वेदना संभवत: सभसँ बेसी क्लिष्ट वेदना थिक। संभवत: ऐ दुआरे किएक तँ हमहूँ पुरुष छी। ठीक ओहिना श्रमजीवीक पीड़ा मार्मिक होइत अछि। जीवन भरि अगिला दिनक आशमे रैन बिता लैत छथि- श्रमजीवी। ऐ दुनू व्यथामे अनुभूति समाने होइत अछि। अन्तर अछि तँ समए कालक। मातृत्व वेदना मात्र क्षणिक मुदा श्रमजीवीक वेदना जीवन पर्यन्त।”
सभ लोक गुम्म मुदा कविजी बजैत-बजैत भाव विभोर भऽ गेलाह।
हमहूँ ब्रिटिश नीतिक विरोधी छी, हमरा सबहक देशकेँ ओ बर्बाद कऽ देलक मुदा किछु एहेन उपहार सेहो देने गेल जे देस कालक लेल अनिवार्य होइ छै। ओइमे सँ एक अछि- जीवन यापनक कला। तँए ने हमरा सन स्वदेशी लोक सेहो सालक पहिल दिनकेँ आइ आत्मसात कऽ लेलौं। राधा बाबू अहाँ ऐ जन्ममे लेबर पेनक आनंद नै लऽ सकैत छी, किएक तँ अहाँ ने श्रमजीवी छी आ ने नारी। तँए आग्रह जे अंग्रेजे जकाँ लेबर पेन अर्थात श्रमजीवीक व्यथापर धियान राखल जाए नै तँ मिथिलाक गाम-गामसँ रोटीक आशामे श्रमक पूर्ण पड़ाइन अवश्यंभावी अछि। कदाचित जौं एना भऽ गेल तँ प्रसव वेदनाकेँ अपन गाओं समाजमे कोनो आन नाओं ताकए पड़त। एकटा कविता तँ अपने हमरा मुखसँ पहिनौं सुनने हएब-
श्रमक कोन मानि जतए बुइधक विलास छै,
पेड़ा दलाल गाल श्रमक पेट घास छै।।
नागो बाबा जोरसँ ठहक्का मारैत बाजि उठलाह- “कवि जी पेड़ा खुआ कऽ सूदि सहित असूलि लेलनि।”
सभ आगंतुक लोकनि एक स्वरसँ कवि जीक तर्ककेँ मानि चाहक दोसर खेपक आनंद उठबए लगलाह।
Posted by Gajendra at 12:34 PM
Labels: शिव कुमार झा ’टिल्लू’
Subscribe to: Post Comments (Atom)


text:
कतेक रास बात सम्बन्धित नियम, कानून आओर शर्त
उद्देश्य:
१. कतेक रास बात एकटा एहेन मँच अछि जे गैर पेशेवर मैथिली लेखक केँ अपन रचना इन्टरनेट पर प्रकाशित करवाक अवसर प्रदान करैत अछि. कतेक रास बात’क मुख्य उद्देश्य इन्टरनेट पर मैथिली’क प्रचार प्रसार करबाक अछि.
कापीराइट सूचना:
२. कतेक रास बात पर प्रकाशित प्रत्येक रचना कापीराइटेड अछि. एकरा कोनो भी रूप मे कोनो दोसर जगह प्रकाशित करब एकटा अपराध अछि. एहेन कोनो तरह’क सूचना भेटला पर (१) पहिल तीन दिन’क भीतर सम्बन्धित लोकनि केँ नोटिस भेजल जायत (२) कोनो कारवाई नहि भेला पर अगिला ७ दिन’क भीतर मे कतेक रास बात पर एहेन तरह’क चोरी’क सूचना देल जाएत आ मैथिली ग्रूप मे प्रकाशित काएल जाएत. (३) एहिला दू सप्ताह के भीतर मे कोनो कारर्वाई नहि भेला पर Intelectual Property Right आओर Copyright Infringement के आधार पर कम सँ कम प्रति रचना एक लाख रुपैया’क हर्जाना’क माँग हेतु मुकदमा दायर कायल जायत.
शुरुआतकर्ता:
३. कतेक रास बात’क शुरुआत डा० पद्मनाभ मिश्र (आदि यायावर) द्वारा कायल गेल अछि.
सँयोजक एवम सँचालक:
४. कतेक रास बात’क मुख्य सँयोजक एवम सँचालक डा० पद्मनाभ मिश्र एवम श्री राजीव रँजन लाल अछि. कोनो भी विवाद भेला पर एहि दुनू वा किओ एक लोकनिक निर्णय अन्तिम एवम सर्वमान होयत.
५. कोनो भी सम्पादक’क कार्य देखलाक बाद आ दुनू सँयोजक के निर्णय केर आधार पर ओहि सम्पादक केँ सँयोजक आ सँचालक मण्डली मे शामिल कायल जा सकैत अछि. वर्तमान सँयोजक एवम सँचालक’क निर्णय अन्तिम.
सम्पादक मण्डली:
६. वर्तमान मे कतेक रास बात मे चारि सम्पादक अछि. सम्पादक’क निम्न कार्य निर्धारित काएल गेल अछि.
७. कोनो रचना के प्रकाशित करबाक अथवा नहि करबाक अधिकार पूर्ण रूप सँ सम्पादक के अछि. वर्तमान मे चारि लोकनि सम्पादक मण्डली मे छथि:
a. डा० पद्मनाभ मिश्र
b. राजीव रँजन लाल
c. कुन्दन कुमार मल्लिक
d. केशव करण
८. सम्पादक लोकनि कतेक रास बात पर मुख्य योगदान कर्ता सेहो रहताह.
९. भविष्य मे कोनो भी पुरस्कार सँबँधित निर्णय पूर्णतः सम्पादक लोकनि के हाथ मे रहत.
१०. सम्पादक मण्डली मे बहुमत के अधार पर रचना पर विचार काएल जायत. यदि कोनो निर्णय मे बराबर के मत अछि तऽ सँयोजक’क निर्णय अन्तिम मानल जायत.
११. सम्पादक मण्डली’क सुझाव पर कम सँ कम दस रचना कतेक रास बात मे प्रकाशित केला पर कोनो भी लेखक केँ सम्पादक मण्डली मे शामिल काएल जा सकैत अछि.
१२. सम्पादक लोकनि कतेक रास बात केँ प्रोत्साहित एवम प्रसारित करबाक कार्य सेहो करताह.
१३. सम्पादक मण्डली मे एकटा साझा ई मेल अछि जकर पासवर्ड सब सम्पादक लोकनि केँ देल गेल अछि. कोनो भी ई-मेल के जवाब मे सम्पादक लोकनि अपन व्यक्तिगत नाम जरूर लिखताह.
१४. कोनो भी पुरस्कार’क लेल सम्पादक मण्डली’क कोनो सदस्य हिस्सा नहि लऽ सकैत अछि.
१५. सम्पादक लोकनि मे सँ किओ यदि कतेक रास बात’क दुष्प्रचार करताह अथवा हुनका लोकनि सँ कतेक रास बात’क प्रतिष्ठा, सम्मान आ भविष्य पर खतरा भेला पर हुनका सम्पादक मण्डली सँ हँटा देल जायत.
योगदान कर्ता (लेखक, कवि इत्यादि):
१६. कतेक रास बात मे ऊच्च कोटि के रचना आमन्त्रित अछि. एहि मे मैथिली बाजए, लिखए वाला कोनो भी व्यक्ति योगदान कर्ता भऽ सकैत अछि.
१७. कोनो भी रचना प्रकाशित करबाक लेल maithili.editor@gmail.com पर ई-मेल करबाक चाही.
१८. सम्पादक लोकनि एहि रचना केँ सम्पादित कऽ अथवा विना सम्पादन के प्रकाशित कऽ सकैत छथि.
१९. कोनो भी रचना सँ अर्जित धन पर पूर्ण अधिकार सिर्फ ओहि रचना’क मूल लेखक के होयत. यदि कोनो रचना मे एक सँ बेसी लेखक अछि तऽ ओ धन मे सब लेखक केर बराबर के अधिकार रहत
२०. एक बेर कतेक रास बात पर रचना प्रकाशित भेला’क बाद ओकर कापीराइट सँयोजक एवम सम्पादक के भऽ जाएत अछि. एकर मतलब ई जे सँयोजक एवम स्म्पादक केँ पूर्ण अधिकार अछि जे ओहि रचना केँ कतहु आ कोनो रुप मे प्रकाशित करबाक.
२१. लेखक लोकनि कोनो भी तरीका सँ कतेक रास बात’क अलावा कोनो दोसर चीज’क प्रचार एहि वेबसाइट पर नहि करताह. जाबय धरि कोनो रचना मे कोनो भी इन्टरनेट लिँक’क अति आवश्यकता नहि हो तऽ लिन्क नहि देल जाए.
२२. सम्पादक लोकनि केँ अधिकार रहत जे फोन्ट, फोरमेट इत्यादि केँ कतेक रास बात’क थीम’क अनुसार फेर बदल कऽ देल जाए ताकि रचना देखबा मे सेहो सुन्दर लागय.
२३. कतेक रास बात समाज मे शान्ति आ सद्भावना’क लेल बनल अछि. लेखक लोकनि केँ चाही जे अपन रचना सँ कोनो आन लोकनिक भावना केँ आहत नहि करी. एहेन तरह’क कोनो बात भेला पर सम्पादक लोकनिक निर्णय सँ ओहि रचना केँ हँटा देल जायत.
२४. ओना कतेक रास बात पर रचना आमन्त्रित अछि मुदा लेखक केँ चाही जे हुनका एकटा अलग ब्लोग सेहो हो मैथिली भाषा’क इन्टरनेट पर प्रचार प्रसार लेल एना जरूरी अछि.
टिप्पणी:
२५. सम्पादक, लेखक एवम पाठक लोकनि केँ चाही जे रचना पर अपन टिप्पणी दऽ लेखक केँ प्रोत्साहित करी. मुदा टिप्पणी सम्बन्धित निम्नलिखित नियम लागू रहत.
२६. टिप्पणी ओहि रचना पर देल जाए नहि की लेखक पर.
२७. अलोचना साहित्य केर अभिन्न विधा होइत अछि. आलोचना एहेन होयबाक चाही जाहि सँ लेखक अपन रचना केँ आओर उत्कृष्ठ बना सकैत.
२८. टिप्पणी केँ निम्नलिखित आधार पर डीलिट कऽ देल जायत
२९. यदि कोनो व्यक्ति विशेष केर प्रतिष्ठा वा सम्मान केँ ठेस लागैत हो.
३०. यदि कोनो दोसर चीज के प्रसार हेतु टिप्पणी लिखल गेल हो. टिप्पणी मे सम्भन्धित रचना सँ अलग कोनो लिन्क देल गेल हो.
एहि नियम कानून शर्त मे सुधार, कोनो नव नियम जोड़वाक हेतु सुझाव आमन्त्रित अछि
अंतिम फेसबुक अपडेट
लेखक: आदि यायावर मूलनाम: डा. कुमार पद्मनाभ पीयूस आफिस पहुँचि गेल छलाह. सबसँ पहिने अपन लैपटॉप खोलि फेसबुक में स्टेटस अपडेट केलाह आ ...


text:
समस्तीपुर। 18 अप्रैल। एक दिस भाजपा के वरिष्ठ नेता आओर पूर्व उपमुख्यमंत्री सुशील मोदी लालू परिवार के खिलाफ प्रतिदिन खुलासा पर खुलासा क' रहल छथि तें ओतहि दोसर दिस भाजपा के निलंबित सांसद कीर्ति आजाद के लालू यादव केँ प्रति प्रेम बढ़ैत देखार द' रहल अछि।
समस्तीपुर मे बीजेपी सँ निलंबित सांसद कीर्ति आजाद बिहार के चर्चित मिट्टी मॉल घोटाला पर पूछल गेल सवालक जबाब मे कहलनि कि सुशील मोदीक बारे मे जतेक कम बाजल जाए ओतेक निक होयत। सुशील मोदी बिना तथ्य के बात करैत छथि। ओ छपास नेता छथि आओर हुनका मीडिया मे बनल रहबाक आदत छैन्ह।


text:
Tuesday, July 15, 2014
अधला
कपिलेश्वर राउत
जनम- गाम- बेरमा, भाया- तमुरिया, जिला- मधुबनी, बिहार। जीविकोपार्जन- कृषि।
साहित्यिक कृति- उलहन (विहनि/लघु कथा संग्रह) श्रुति प्रकाशनसँ प्रकाशित।
अधला
सुलोचना दादी जेहने कमासुत तेहने खिसक्करि, खिसक्करे नै गीतो गबैमे सेहो माहिर रस्ते-पेरे आकि पोखरिक घाटपर बिना कोनो समैमे जहाँ कि महिला जमा भेली आ दादी जँ छथि तँ कोनो ने कोनो खिस्सा हेबेटा करत। छठि पावनिमे तँ घाटपर छठि मैयाक खिस्सा सुनैले भीड़ लािग जाइत।
सुलोचना दादीक उमेर पच्चपन-साइठ बर्खक। दूटा लड़का एकटा लड़की छेलनि लड़की सासुर बसैत रहनि। बेटा सभकेँ सेहो धिया-पुता भऽ गेल छेलनि पोता-पोतीसँ घर भड़ल-पुरल। परिवारमे ततेक मिलान बाँसक ओइद जकाँ आ गाछक डाइर पात जकाँ जे एक दोसरसँ जोड़ल। बिआह उपनायन वा कोनो मांगलिक काजमे बिना सुलोचना दादीक गीते नै पुड़ा होइए। गामक बूढ़-जवान धिया-पुता बेटी पुतोहु सभ दादी कहि कऽ संबोधित करैत। परिवार किसानी जीवन जीबैत।
एक दिन साँझक समए छल सुलोचना दादी गाए-बरदक गोबर करसी उठा, थरि खड़ैर माल-जालकेँ कुट्टी-सानी लगा, घूर कऽ, पैर हाथ धो बीच आँगनमे मोथीक पटिया बिछा पड़ल छेली। पुतोहु सभ रौतुका भानसक जोगाड़मे छेली तखने धिया-पुता सभ (नैत-पोता-पोती) खेल धुप कऽ कऽ आएल छल। सभ तूर दादी लग बैस गेल आ कहए लागल दादी एकटा खिस्सा कहि ने। दादी बजली-
“ई देह जरूआ जनिपिट्टा बोंगमरौना सभ कखनो चैनसँ अराम नै करए देत।”
जहिना माइक थप्परमे प्रेम होइ छै तहिना धिया-पुता हँसि कऽ गप्पेकेँ उड़ा देलक। दादी फेर बजली-
“पढ़बीही लिखबिही से नै जे खिस्सा-पिहानी सुनबीही। पढ़-लिख गऽ। छुट्टी दिन खिस्सा कहबौ।”
एक सुड़े धिया-पुता बाजल-
“नै दादी, आइ रबि दिन छिऐ छुट्टीओ छै। तँए खिस्सा कहै पड़तौ, कहि ने।”
“रौ रविन्दर, बिरेन्दर आइ थाकल-ठेहियाल छियौ देह-हाथ दुखाइत अछि, पड़ल रहए दे।”
एतेक बात सुनिते धिया-पुता सौंसे देह लुधकि गेल आ जाँतए-पीचए लगल। दादीसँ पुछलक-
“दादी बुढ़मे किए गोबर-करसी आकि काज उदम करै छँह। बैस कऽ खेमे से नै। बाबू-कक्का, माए-काकी तँ कमाइते छौ?”
दादी बजली-
“रौ बौआ, जँ कियो कमाइ-खटाइबला नै रहए, अथबल भऽ जाए तइसँ नीक मरनाइए। तँए जाबत जीबै छी ताबत जे पैरूख अछि ततेक काज करैत रहै छी। जइसँ देहक खुन चलैत रहत। तँए तंदरूस्त रहै छी आ मनो खुशी रहैत अछि। तेकरा तूँ अधला बुझै छिही?”
कनीकालक बाद पोता-पोती कहलकनि-
“आब तँ ठीक छँह ने। कही ने खिस्सा?”
पुतोहु सभ फूट्टे हँसैत छेली।
सुलोचना दादी पुछलखिन-
“कोन खिस्सा सुनबिहिन?”
जेटका पोता रविन्दर बाजल-
“दादी कोनो खिस्सा कही नीकहा।”
दादी बजली-
“बौआ, पहिने लोक बाजए जे उत्तम खेती मध्यम बैनि निषिध चाकरी भीख निदान। मुदा आब एकर उनटा बुझैत अछि। उत्तम भीख मध्यम चाकरी निषिध बैनि खेती निदान। सुविधा भोगी लोक भऽ गेल अछि। कामसँ देह चोरबैत अछि तँए देखबहक जे सभ एक दोसराक खिधाँसे करैत रहैत अछि। तँए नीक बेजए फुटेनाइ कठिन अछि। रौ रवीन्दर, अखुनका जुग वैज्ञानिक जुग छै अधलासँ अधला वस्तुक शोध करि कऽ उपयोगी बना दइ छै। तँ सुन एकटा पुरना खिस्सा कहै छियौ अकबर-वीरबलक।”
“...अकबर-वीरबलसँ कहलक सभसँ अधला कोन बस्तु छै। खोइज कऽ कहू। वीरबल खोजैले बिदा भेल खोजमे देखलक जेकरा हम खराब बुझै छी सएह वस्तु केकरो लेल नीक छै। कोनो वस्तु वीरबलकेँ खराब भेटबे नै करैत। हारि-थाकि कऽ देहातक एकटा चाहक दोकानपर बैस गेल आ विचार-विमर्श करए लगल। कच्ची रस्ता छल देखलक रस्ता पैखानासँ घिनौल अछि जे कियो ओइ रस्ता धऽ कऽ चलैत सभ नाक मुँहपर गमछा दबने झटैक कऽ चलैत। वीरबल सोचलक ऐसँ अधला कोनो वस्तु नै अछि। सभ घृणे करैत अछि। वीरबल एकटा कुटक डिब्बा लऽ पैखाना उठबैले पहुँचल...।”
“...पैखाना हँसिकेँ बाजल-
“हौ बुड़ी, सभसँ अधला हमहीं बुझेलियह? हम कि सभ खा कऽ सिठ्ठी बनल छी से बुझैत छहक? हे सुनह भात-दालिसँ लऽ कऽ रसगुल्ला-लालमोहन, कलाकंद, किसमिस, छहोड़ा, सेब, संतरा, साग-पात तकसँ बनल सिठ्ठी छी। तेकरा तूँ अधला बुझै छहक? हमरे से खाद बनैए, हमरेसँ बिजली बनैए। केकरो लेल हम सभसँ नीक भोजन छिऐ।”
तखने सुगरक हेँज अबैत रहए। इशारा करैत वीरबलकेँ कहलक-
“हे दैखैत रहक हम केतेक नीक छी।”
जहिना दुरेसँ माछकेँ देखि बौगुला झपटै छै तहिना सुगर एक दोसराकेँ पछारैत पैखानापर टुटि पड़ल।
वीरबलकेँ आत्म ज्ञान भेलै। दरबारमे जाऽ अकबरसँ कहलक-
“हजुर, सभ से अधला हम आ अहाँ छी। दुनियाँमे कोनो वस्तु अधला नै अछि। कोनो वस्तुकेँ आँले आँखि चाही, ज्ञान चाही, हमरा अहाँक मनक सोच जे हिनतासँ ग्रसित अछि तँए कोनो वस्तु खराब आ नीक बुझै छिऐ।”
“...वीरबल सोचए लागल।”
दादी धिया-पुतासँ पुछलखिन-
“केहेन लगलौ खिस्सा?
धिया-पुता बाजल-
“बड़ नीक, बड़ नीक।”
दादी कहखिन-
“सुनू, खुब पढ़ू-लिखू ज्ञानवान बनू। कोनो वस्तुकेँ अधला नै बुझू, किचरेमे कमल फुलाइ छै, गुलाबक फूलक गाछमे सौंसे देह काँटे रहै छै रक्षा लेल। खोजू खोइज कऽ दुनियाँमे महान बनू। महकारी फड़ जकाँ ऊपरसँ नीक भीतर कोनो काजक नै। तेहेन नै बनू बाहर-भीतर एक रंग रहक चाही ठीक छै ने?”
धिया-पुता बाजल-
“ठीक छै। दादी, ठीक छै।”
समए साल बितैत गेल। दादी अस्सीकेँ पार केलनि एक दिन खाइकाल गाड़ा लगलनि आ स्वर्गबास सिधारि गेली।
एमहर रविन्दर दादीक खिस्साकेँ गीरह बान्हि लेने छल। बी.ए. पास केला पछाति मनमे ठानि लेलक हम खेतीए-बाड़ी करब सहए केलन। बाप-दादा वा दादीसँ विरासतमे भेटल ज्ञानकेँ वैज्ञानिकक शोध केलहा सोचकेँ धारातलपर उतारए लगल। जइ गोबर-करसीकेँ रविन्दर दादीकेँ कहने छेलनि जे ई काज छोड़ि देही ने। वहए गोबर-करसीकेँ सभसँ उत्तम खाध बूझि जैविक खाध बना खेती करए लगल।
आइ रविन्दरक दरबज्जापर कामधेनु गाए जरसी, बरदक बदला ट्रेक्टर, रोटाबेटर, धान रोपैबला मशीन, दौनीक मशीन, कमठानक मशीन, फसल काटैबला मशीन छन्हि। श्रीविधिसँ खेती करै छाथि। मधुबनी जिला भरिमे देखा देलक उन्नत खेती करि कऽ। उपजामे तीन गुणा बढ़ोतरी भेलै। परोपट्टाक लोक सभ रविन्दरक खेतक उपजा देखैले खेतक आड़िपर ठाढ़ भेल, आ ठकमुड़ी लागि जाइ गेलनि।
रविन्दरकेँ गेहुम आ धानक उपजामे जिला भरिक सर्वक्षेष्ठ किसानक प्रथम पुरस्कारसँ कलक्टर साहैब सम्मानित केलखिन।
सम्मानित कालमे रविन्दरकेँ आँखि सँ नोर ढब-ढबा गेलै। आ मनमे सोचलनि जँ आइ दादी जीवैत रहितथि तँ ई पुरस्कार हम दादीएकेँ चरणमे समर्पित करिताैं।
जइ खेतीकेँ लोक अधला बूझि पंजाब, भदोही, हरियाना भागै छल, खेतीकेँ घाटाक सौदा बुझै छल से आब रविन्द्रक खेतीकेँ देखि नफ्फाक सौदा बुझए लगल। नीक-खरापक प्रति विचार बदलि गेलै। बिसवास बढ़ि गेलै।¦¦¦
Subscribe to: Post Comments (Atom)


text:
पटना । पुलिस क कार्यशैली बदलबा लेल सरकार ओकरा नव नाम आ ढांचा देबाक निर्णय केलक अछि। बिहार मे अब जिला पुलिस बल कए कम्पनी क रूप देल जाएत। कंपनी क स्वरूप देबा लेल राज्य मे कुल 242 सशस्त्र फाइटिंग कम्पनी बनत, जाहि मे 44टा कम्पनी दंगा निरोधक कम्पनी होएत जखनकि बाकी कम्पनी उग्रवादी आॅपरेशन आ आर्गनाइज्ड क्राइम क विरूद्ध काज करत। इ फैसला मुख्यमंत्री नीतीश कुमार क अध्यक्षता मे भेल गृह विभाग क उच्चस्तरीय समीक्षा बैसार मे लेल गेल। पिछला दू दिन मे मुख्यमंत्री तीन स बेसी विभाग क समीक्षा क चुकला अछि। पुलिस स संबंधित विषय पर समीक्षा करैत मुख्यमंत्री निर्देश देलथि अछि जे नवनिर्मित कम्पनी कए मैनेज करबा लेल मध्यवर्गीय पदाधिकारी जेना – अवर निरीक्षक, पुलिस निरीक्षक आ पुलिस उपाधीक्षक रैंक क पद क सृजन कैल जाए।
पुलिस महानिदेशक अभयानन्द कहला अछि जे जिला पुलिस बल कए सेहो एकटा फाइटिंग फोर्स बनेबाक अछि, जाहि मे एंटी राइट इक्यूपमेंट आ वीपन क आवश्यकता होएत, जेकर खरीद कैल जाएत। ओ कहला जे बैसगर पुलिसकर्मी स सिविल पुलिसिंग क काज लैत जाएत।
बैसार मे मुख्यमंत्री इ निर्देश सेहो देलथि जे फॉरेंसिक साइंस लेबोरेटरी मे एकटा पद डायरेक्टर इन चीफ क स्वीकृत हुए। फॉरेंसिक साइंस लेबोरेटरी, फिंगर प्रिंट ब्यूरो आ फोटो ब्यूरो कए मिला कए एकटा निदेशालय बनाउल जाए, जेकर प्रमुख डायरेक्टर इन चीफ हेताह। इ राष्ट्रीय स्तर क फॉरेंसिक साइंस क विशेषज्ञ हेताह।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
अनिता यादव
अनिता यादव नेपालक प्रथम राष्ट्रपति डा. रामबरण यादवक छोटकी सुपुत्री छि।[१] अनिता यादव महिला अधिकार, बाल अधिकार, महिला सशक्तिकरण, महिला-पुरुष बिच विद्यमान असमानता, व्यक्तिक स्वतन्त्रता आर मौलिक अधिकार, समानता आर सामाजिक आर विभेदम न्यूनिकरण, महिलाक जीवनस्तर वृद्धि जेहन सामाजिक कार्य म स्मलग्न अछी । अनिता यादव स्थानीय गैरसरकारी संस्था , सरकार, अन्तर्राष्ट्रिय गैरसरकारी संस्था संग मिलके विद्यमान सरोकारवाला बीच अपन कार्यक्रम करेत अछी । अनिता यादव क कार्यक्रम सँ विशेष करि अति विपन्न, समाजस वञ्चित आर विभिन्न क्षेत्रम पछाडी परल महिलाक क्षमता अभिवृद्धिक संगै विभिन्न विषय अभिमुकरण कक अपन आवाज अरु सामुन्ने निर्धक्क राखने अछी ।
विषय सूचीसभ
प्रारम्भिक जीवन र शिक्षा[सम्पादन करी]
अनिता यादव [२]क जन्म सपही गाउँ विकास समिति, वडा नं ९ भेल छल । सपही गाउँ विकास समिति धनुषा जिला नेपालम अछि । हुनकर जन्मस्थल जानकी मन्दिरक नजदिक अछि । अनिता यादव[३]क शिक्षा भोला सिंह मिथिला इङ्ग्लिस विद्यालय जनकपुरसँ सुरू भेल छल । भोला सिंह मिथिला इङ्ग्लिस विद्यालयसँ वो एसएलसी उत्तीर्ण करने छेल्हिन । ओकर बाद ओ काठमाडौं जाक पद्मकन्या क्याम्पससँ मध्यवर्ती पाठ्यक्रम पुरा करैत लन्डनस लन्डन महानगरीय विश्वविद्यालयसँ समाज शास्त्रमे स्नातोकोत्तर समापन करने छल ।
शितल निवास ( राष्ट्रपति निबास ) मे सार्क २०१४ रिसेप्शन[सम्पादन करी]
अनिता यादव नोभेम्बर २७ २०१४ म सार्क राज्य क राज्य प्रमुख आर सार्क राज्य पहिल महिलासभ क लागि स्वागत करैत[४]
चित्र दीर्घा[सम्पादन करी]
लेखसभ[सम्पादन करी]
शक्ति होइन नयाँ सोच जरुरी छ
Wonders of Yoga
Reducing obesity
नेपाली हुनुमा गर्व छ
Miles to go


text:
पटना । जी हां, इ कोनो मजाक नहि अछि। सब किछु ठीक रहल त अगिला किछु मास मे प्रदेश क इंजीनियरिंग आ अन्य शिक्षण संस्थान क छात्र कए आइआइटी आ अन्य प्रसिद्ध तकनीकी शिक्षण संस्थान क लेक्चर कए मैथिली, भोजपुरी सन भाषा मे सेहो सुनबाक सुविधा भेटत। एहन संभव भ सकत ‘रिमोट सेंटर’ स, जेकर स्थापना क तैयारी पटना विश्वविद्यालय क कंप्यूटर सेंटर क रहल अछि। एकरा लेल केंद्र सरकार क ‘नेशनल मिशन फार एजुकेशन थ्रू इंफारमेशन एंड कम्युनिकेशन टेक्नोलाजी’ (एनएमईआइसीटी) तकनीक आ सुविधा उपलब्ध कराउत। कंप्यूटर सेंटर क इंचार्ज डा. केपी सिंह क कहब अछि जे 6-7 जून कए पटना में एनएमईआइसीटी क कार्यशाला भेल छल। एकर बाद एहि दिशा मे काज कैल जा रहल अछि। रिमोट सेंटर राज्यक शिक्षण संस्थान आ आइआइटी या अन्य उच्च शिक्षण संस्थान क बीच समन्वयक क काज करत। इ सेंटर आइआइटी सन संस्थान स समय तय करत आ एकर जानकारी राज्य क संस्थान कए देत।
एनएमआइसीटी : ‘नेशनल मिशन फार एजुकेशन थ्रू इंफारमेशन एंड कम्युनिकेशन टेक्नोलाजी’ (एनएमआइसीटी) क संबंध मे श्री सिंह कहला जे एकर स्थापना लोक कए ज्ञान सशक्तिकरण आ क्षमता विकास क माध्यम स अर्थव्यवस्था क उच्च विकास दर कए बना रखबा क उद्देश्य स कैल गेल छल। संगहि ज्ञान क बहुविषयक क्षेत्र कए बढ़ावा देब एकर उद्देश्य छल।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa